**JEGYZŐKÖNYV**

**Készült:** Salföld Község Önkormányzata Képviselő-testülete 2024. augusztus 08. napján   
16:30 órakor megtartott közmeghallgatásról.

**Helye:** Faluház Salföld

**Jelen vannak**:

Fábián Gusztáv polgármester

Kovács István alpolgármester

Mátraházi Zsuzsanna képviselő

**Tanácskozási joggal jelen van:**

dr. Szabó Tímea címzetes főjegyző

Lakossági résztvevő: 18 fő

Jegyzőkönyvet készítette: Csik Tímea jegyzőkönyv-vezető

**Fábián Gusztáv polgármester:** köszönti a megjelenteket, elmondja, hogy Mátraházi Zsuzsanna képviselő javaslatára megszavazta az önkormányzat, hogy legyen nyáron is közmeghallgatás. Megállapítja, hogy a testület 3 fővel határozatképes. Köszönti még a Közös Hivatal dolgozóit Jegyző Asszonyt és a jegyzőkönyvvezetőt. Kettő napirendi pont van:

1.) Salföld község aktuális helyzete, eseményei

2.) Lakossági kérdések, észrevételek.

Kérdezi a testületet, hogy aki ezt a kettő napirendi pontot elfogadja, kézfeltartással jelezze.

**Mátraházi Zsuzsanna képviselő:** lenne hozzá tennivalója, ezt a megfogalmazást túl általánosnak találja az aktuális feladatokat ahhoz képest, hogy a testületi ülésen, amikor ez szóba került, akkor Polgármester Úr azt mondta, hogy nagyon fontos lenne ez a közmeghallgatás végül is, mert itt van a 118 helyrajzi számú telek és ezzel kapcsolatosan lennének mondandói. Nem tudja, hogy ez a mondandó eltűnt-e vagy pedig benne lesz.

**Fábián Gusztáv polgármester:** mondani fogja.

**Mátraházi Zsuzsanna képviselő:** amit kérni szeretne, már írásban is kérte, hogy legyen egy napirendi pont, hogy a 18 évet szeretné összefoglalni a képviselői tapasztalatait, mivel októbertől nem lesz képviselő és azt hiszi, hogy ez hasznára válna mindenkinek, egy tíz percet kérne nagyjából. Ezt kérte egyébként napirendi pontnak írásban is.

**Fábián Gusztáv polgármester:** jó, most is szavazhatnak róla, hogy egy plusz napirendi pont Mátraházi Zsuzsanna beszámolója 18 évi….

**Mátraházi Zsuzsanna képviselő:** képviselői tapasztalatai és megállapításai…

**Fábián Gusztáv polgármester:** jó, aki ezzel egyetért, hogy plusz napirendi pont legyen, kézfeltartással jelezze.

*Salföld Község Önkormányzata Képviselő-testülete 2 igen szavazattal, ellenszavazat nélkül és 1 tartózkodással az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**68/2024. (VIII. 08.) HATÁROZATA**

***napirend kiegészítésről***

Salföld Község Önkormányzat Képviselő-testülete a 2024. augusztus 8-i közmeghallgatás napirendjét az alábbi plusz napirenddel kiegészíteni:

1.) Mátraházi Zsuzsanna 18 évi képviselői tapasztalatai, megállapításai

**dr. Szabó Tímea címzetes főjegyző:** felhívja Polgármester Úr figyelmét, hogycsak a plusz napirendet tette fel szavazásra, tehát meg kell szavazni az egész napirendet.

**Fábián Gusztáv polgármester:** akkor javasolja, hogy szavazzanak a három napirendi pontról.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**69/2024. (VIII. 08.) HATÁROZATA**

***napirend elfogadásáról***

Salföld Község Önkormányzat Képviselő-testülete a 2024. augusztus 8-i közmeghallgatás teljes napirendjét az alábbiak szerint elfogadja:

1.) Salföld község aktuális helyzete, eseményei

2.) Lakossági kérdések, észrevételek

3.) Mátraházi Zsuzsanna 18 évi képviselői tapasztalatai, megállapításai

**1.) Salföld község aktuális helyzete, eseményei**

**Fábián Gusztáv polgármester:** félidőben vannak, ebben az évben a legnagyobb munka a csatorna felmérés volt a testület, illetve részéről. Hosszas két hónapos munkával, hosszas levelezéssel megállapította, levonta a következtetést, hogy 10 év után a csatorna kérdésében egyértelmű, hogy a csatorna léte a döntő többség kérése. 2010-ben vagy 2011-ben csináltak egy egyedi berendezéses pályázatot, ahol 20 fő nyert, amiben benne van az önkormányzat is. Azóta eltelt 10 év és gondolta, hogy nézzék meg, hogy mi a helyzet a szennyvízkezelés területén.   
A térképet, ha megnézik, akkor a hosszas két hónapos munka eredménye az lett, hogy 68 igen, 16 nem és 15 nem válaszolt. Akik nem válaszoltak azokat többször megkeresték mindenféle formában emailben, levélben, személyesen, de nem válaszoltak, ha akarja akkor őket beszámítja az eredménybe, ha akarja akkor nem, egyértelműen 2/3-os többség van a csatornát tartja előnyben és észszerűbbnek a szennyvízkezelés megoldásában. Természetesen ő személy szerint egyedi berendezés párti volt és ezzel sok csatát vívtak anno az önkormányzattal.   
Az történt 2010. előtt, hogy a csatorna pályázatok nem nyertek, lehet, hogy az is beszámított, hogy két tag nem akarta, ez már csak történelem, de kétség kívül nem nyert, utólag 10 év után belátja, hogy akkor kellett volna nyerni a csatorna pályázatnak, mert talán még lett volna pénz. Igaz, hogy akkor is egy olyan politikai helyzetben voltak, hogy éppen 2009-2010. körül problémák voltak a Kormány területén az anyagi kérdésekkel, az, hogy ezért nem nyert Salföld, vagy másért, ez biztos és sajnálatosan most azt kell, hogy mondja, most már hiába akarják a csatornát 2/3-os többségbe, vagy 4/5-be ha úgy veszik. Jelenleg az a helyzet, hogy az egész Balaton-felvidéken műszaki problémák vannak, többek között a szennyvízkezelés megoldatlan, mert az a központ, ahová Salföld szennyvize menne, a nemesgulási szennyvízkezelő az teljesen túlterhelt. Nemcsak Salföld, hanem a többi falu is folyamatosan házakat köt be a szennyvízkezelésbe és kiderült, hogy a DRV hivatalosan értesítette az önkormányzatot, hogy sajnos nem lehetséges a rákötés jelenleg a nemesgulácsi szennyvízkezelő berendezésre, mert túlterhelt, így is csak nagyon nehezen tudja az igényeket kielégíteni. Ugyanez van egyébként a vízkérdésben is, bár az itt nem merült fel, hogy az egész Balaton-felvidéken óriási vízprobléma van, az, hogy ez kit érint, természetesen a salföldieket is. A falon láthatóak a jövendőbeli tervek Salföld fejlődésével kapcsolatban, építészeti tervek és sajnos az van, hogy az idén már kétszer volt olyan, - egyébként nagyon meleg nyár van, - hogy elment a víz. Tehát van víz probléma, van szennyvíz probléma, hiába akarnák, nem tudja befogadni a szennyvízkezelő a szennyvizet, ugyan erre azt mondják, hogy tengelyen odamegy a szennyvíz és beöntik abba a szennyvízkezelőbe és akkor miért nem megy. Itt egy kicsit megállt ez a dolog, úgy, hogy jelenleg ez a helyzet, ez nem azt jelenti, hogy az önkormányzat félbehagyja ezt az egészet, megnézik, hogy mit hoz a jövő. A másik, ami fontos, ahogyan Képviselő Asszony is mondta, ami az önkormányzatban és a falu életében van az építkezések, ami számukra nagyon pozitív, tehát épüljenek az ingatlanok, nem sok ingatlan van, de itt is az van, hogy esztétikai kérdéseket kell megoldani. Néhány ingatlannál a beadott terv nem felelt meg az arculati kézikönyvnek, ezért igyekeztek a kivitelezővel, vagyis főként a tervezővel módosítani a terveket, hogy az arculati kézikönyvnek megfelelő terveket engedélyezze majd a tapolcai hatóság, első lépés az önkormányzat az arculati részt nézik, tájba illő legyen. Persze nem mehetnek el amellett sem, hogy esetleg az épület, vagy a tervezet panzió milyen méretű, de ez nem az önkormányzat feladata. Az, hogy túlépített-e egy ingatlan vagy nem, mekkora a vízfogyasztása, vagy nem, milyen problémákat okoz a faluban sajnos ebbe nem szólhatnak bele, ami a joguk, az a külső megjelenítést olyanra csinálják, ami az általuk elfogadott rendelet alapján, illetve arculati kézikönyv alapján olyan legyen az épület, ami beilleszkedik ebbe a rendbe. Akkor ott a falon rögtön röviden mondaná, hogy kezdődött a bolt kérdésével. A boltnál átment a tervezés az arculati kézikönyv szerint, ott fel van írva, hogy bolt 121/1 helyrajzi számú ingatlan, ezt elfogadták. Elfogadták a Kossuth utca 41 helyrajzi számú ingatlant, természetesen az udvari fronton volt némi kompromisszum, az utcai frontra szerették volna, hogy hagyományos épület legyen, ez megtörtént, így lett engedélyezve. A bizonyos 118 helyrajzi számú ingatlanra tér, melynél jelenleg ott tartanak, hogy szintén az arculati megjelenítésről beszélnek, a tervezők próbáltak mindenben megfelelni az önkormányzati arculati kézikönyvnek. Ahogyan látható a képen valójában elfogadta, egyetlen probléma van a 118 helyrajzi számú ingatlannal, hogy ezt egy magán tervező cég adta be a kérelmet és az ingatlan papírján nem szerepelt a tulajdonos, illetve az építtető. Megkérte Jegyző Asszonyt, jogi szakértőt, hogy szabályos-e, adható-e engedély, amiben nem szerepel az építtető neve, illetve a tulajdonos neve. Úgy döntöttek, hogy ez nem szabályos.

**dr. Szabó Tímea címzetes főjegyző:** igen, ez így nincsen rendben, illetve nem volt egy meghatalmazás sem.

**Fábián Gusztáv polgármester:** emiatt ő, illetve a főépítész úr sem írta alá a településképi véleményt, jelenleg itt tartanak. Kérték a tervezőt, hogy ezeket adatokat adja meg, nem adta meg, jelenleg itt tartanak, részéről nem írt alá semmit. Volt még a 104/4 helyrajzi számú ingatlan, amire két évvel ezelőtt beadtak egy tervet, amit egyébként el is bíráltak volna, de aztán visszavonták, úgy, hogy ha a rózsaszín foltokat megnézik, (kifüggesztett térkép) aki ott van valamilyen fajta építkezés Salföldön, illetve tervezés alatt álló épület. Röviden ennyit akart mondani Salföld Önkormányzat tevékenységéről a félévben, sokat költöttek a fűnyírásra tavasztól, most már nem kell egy hónapja, de egy kicsit többe került és sajnos belefutottak abba az EON szabályozásába és próbált egy olyan szerződést kötni, hogy nem fogyaszt az önkormányzat gázt, de ha fogyasztanak, akkor az egy kicsit drágább lesz. Ezt kipróbálták, hát nem kicsit lett drágább, hanem nagyon drágább lett, gyakorlatilag csak arányaiba mondja, hogy valaki 1 m3 gázt megkap 2000 Ft-ért, az önkormányzat azt a 1 m3-t 72.000 Ft-ért kapta meg. Hiába csak párszor gyújtottak be a Faluházba programokra, most fogja elemezni, mert van egy másik variáció, hogy lekötik, hogy mégis csak használnak gázt, lehet, hogy nem 72.000 Ft-ért, csak 52.000 Ft-ért, tehát lehet jobban jártak volna, hogy ha akkor azt a szerződést kötik meg, brutális. Gyakorlatilag csak a könyvtár és az orvosi rendelő 520.000 Ft gázszámlát csinált, ami egy hatalmas méretű családi háznál is sok úgy, hogy novembertől márciusig működött, aztán már kikapcsolták és erre az épületre, amit aztán végképp nem ért, alig használták, egy év alatt 725.000 Ft-os gázszámlát csináltak, nem tud mit csinálni, most próbálnak levegőt venni és folytatni a dolgot, ez természetesen a költségvetésben is frankón meg fog jelenni.   
A költségvetésről annyit, hogy bizonyos bevételek, többek között az iparűzési adó növekszik Salföldön, az önkormányzat erről nem tudhat, hogy ki fizet be többet, ki nem, ez teljesen titkos. A vendégház kiadás ugyanannyi, az nem nagyon tud emelkedni. Adóbevételek ugyanazok, mint tavaly, azt kell, hogy mondja, hogy idén biztosan módosítani kell rajta, többek között azért, mert van olyan, hogy állandóan bejelentett lakos kedvezményt kap, ez nagyon jó, ott lakik kedvezményt kap. Csak van egy pár komoly ingatlan, ahol van egy állandó lakó bejelentve és igazából nem lakik ott az illető. Valamilyen olyan fajta adórevíziót kellene csinálni, ami igazságosabb, legyen kedvezmény a helyi lakóknak, bár ilyen nincs, ez csak egy álom, de próbálnak ebben az évben módosítani, a jövő évre valószínű javasolni fogja az adó módosítását. Röviden csak ennyit akart bevezetőnek. Rögtön belevághatnak, ha van kérdés ezzel kapcsolatban, akkor tegyék fel.

**Lakossági résztvevő:** a szennyvízzel kapcsolatban szeretne kérdezni, Nemesgulács pont a hegyeken túl van és számára az lett volna a logikus, ha Salföldnek lesz valahol a temető környékén egy saját kis szennyvíz feldolgozó, vagy amerre a Burnót-patak is természetesen folyik Ábrahámhegye felé, nekik nincsen olyan, amire rá lehetne kötni?

**Fábián Gusztáv polgármester:** van egy Káli-medencei kis agglomeráció, ahol négy falu szennyvizét azt hiszi Köveskál mellett belevezetik egy szennyvízkezelő berendezésbe a mezőn. Annak a tisztított szennyvize a Burnót-patakba folyik bele és a patakból a Balatonba. A Kékkút, Ábrahámhegy, Badacsonyörs és még nem tudja melyik falu, ott felmegy a hegyen a szennyvíz és belemegy Nemesgulácsba, Nemesgulácson megtisztítják és onnan nyomják ki a Balatonba valahol Szigliget és Balatonederics között. Ha Salföld rákötne, akkor elnyomatnák Nemesgulácsra, ha lehetne és az a bizonyos berendezés megfelelő lenne és ugyanúgy a tisztított víz a Balatonba menne bele, de egyébként a Burnótba jelenleg van szennyvíz, tisztított szennyvíz folyik Köveskál, Balatonhenye, Monoszló, több falunak az egyesített szennyvízkezelőjéből bevezetik a Burnótba és belefolyik a Balatonba.

**Lakossági résztvevő:** ez azt jelenti, hogy fel kell pumpálni a hegyre, aztán lefolyik, ha elromlik a pumpa, akkor valaki a nyakába kapja az egészet.

**Fábián Gusztáv polgármester:** ezt nem tudja, de egy biztos, hogy több ilyen rádió riportot hallott, hogy 30 év alatt azért túlfejlődött a Balaton északi partja, nagyon sok ház épült, nagyon sok exkluzív ház épült, sok vízfogyasztással, ebből következik, hogy már nem megfelelő az infrastruktúra, a szennyvizet nem lehet kezelni normálisan, egy-két kivétellel és főleg a víz, igazából ez a probléma, hogy kezdődik az, hogy óriási pénzeket kellene beruházni, hogy életképes legyen ez a Balaton.

**Lakossági résztvevő:** azt szeretné kérdezni, hogy a nemesgulácsi tisztítónak a fejlesztése szóba sem került, mert azokon a településeken, amelyek szintén be vannak kötve a nemesgulácsi tisztítóműbe, folyamatos fejlesztés van. Tehát az a kérdése, hogy aki Ábrahámhegyen, Balatonrendesen vagy Badacsonyban épít egy házat az nem köthet rá a csatornára, mert túl van terhelve.

**Fábián Gusztáv polgármester:** ráköthet, mert adott a rendszer és terheli a szennyvízkezelő berendezést, sajnos 30 évvel ezelőtt nem akkorát terveztek, a múlt században épült ez a kezelő. Ráköthetnek, de Salföld nem, mert újak lennének.

**Lakossági résztvevő:** körülbelül ugyanannyi fejlesztés van ezeken a településeken, mint amennyi Salföld bekötése lenne. Azért furcsa ez a válasz, mert az hogy lehet, hogy azok a települések miért nem terheli túl az a mennyiségű ingatlan, mintha ez a település rákötne.

**Fábián Gusztáv polgármester:** erre mondhatják, hogy ez túlterhelés lesz, Ábrahámhegyen viszont nem mondhatnak egy újonnan épült villának, hogy nem engedik rákötni, mert nincsen fejlesztés. Egyébként nagyon le van egyszerűsítve a DRV válasza, hogy majd Salföld beruház 3 milliárdot egy tisztítóba és akkor már be is köthetnek, ilyen volt a hivatalos válasz.

**Lakossági résztvevő:** egyszer ez a rendszer telített lesz, tehát nem kellene fejleszteni?

**Fábián Gusztáv polgármester:** Nemesgulácsnak már régen magától fejleszteni kellett volna.

**Lakossági résztvevő:** kérdezi, hogy erre nem lehet érvényt szerezni a DRV-től, hogy mikor, tehát valamilyen konkrétumot?

**Fábián Gusztáv polgármester:** ha olyan választ adnak, hogy Salföld szálljon be a fejlesztésbe, akkor az a vicc kategória, igazából a Balaton-felvidéken a szennyvíztisztítást mindenhol fejleszteni kellene, csak ezek milliárdok, amit nem tudja honnan szed elő.

**Lakossági résztvevő:** ennek úgy kellene működnie, hogy a szennyvíz díjnak fedezetet kellene erre nyújtania, egy szennyvíztisztító karbantartására, ha szükséges, akkor a fejlesztésére, csak sajnos azért ilyen olcsó a szennyvízkezelés, mert se vízfejlesztésre nincsen pénze a DRV-nek, sem a csatornára.

**Lakossági résztvevő:** (Kossuth utca 41-ből) a DRV-nek van fejlesztési kötelezettsége arra vonatkozóan, amilyen településekkel van neki szerződése, azt kell fejlesztenie, akivel van szerződése, például Ábrahámheggyel kapcsolatban, hogy ha az ábrahámhegyi terhelés nő, akkor neki kötelessége azt a fejlesztést indikálni. Salfölddel nincsen szerződése a DRV-nek, Salföld az ő számára nem létezik.

**Lakossági résztvevő:** kérdezi, hogy Salfölddel nem lehet szerződést kötni?

**Lakossági résztvevő:** a boldog békeidőkben az 1990-es években, amikor voltak az EU-s pénzek, akkor ezek a települések az EU-s pénzek segítségével kötötték meg ezeket a szerződéseket, ez most nincsen, tehát a falu magára van maradva ebben az értelemben.

**Fábián Gusztáv polgármester:** 2009-ben, amikor a falu pályázott a csatornára, akkor két pályázat volt, nem tudja, hogy akkor miért ment el a pályázat, nem volt pénz, mivel tudják, hogy az egy másikfajta gazdasági pillanat volt. Akkor lemaradt a falu, most viszont nincs.

**Lakossági résztvevő:** jelen pillanatban az agglomerációs országgyűlési képviselő az a Navracsics Tibor, aki egyébként fejlesztési miniszter. Kérdezi, hogy nem lehetne valahogyan megkeresni ez ügyben?

**Fábián Gusztáv polgármester:** ennek nincsen akadálya, meg lehet keresni természetesen.

**Lakossági résztvevő:** akkor ez egy javaslat, hogy keresse meg az önkormányzat.

**Fábián Gusztáv polgármester:** a rádióból, televízióból ugyanúgy tájékozódik és a Balaton mind a kettő oldala folyamatosan téma és a turizmus. Egyre több szálloda, meg minden, egyre több szennyvíz lesz, vízfogyasztás lesz a Kormány pedig akarja, hogy a turizmus egyre nagyobb legyen, de ehhez állandóan beruházni kell.

**Lakossági résztvevő:** ezt kellene beleírni ebbe a megkeresésbe. Kérdezi, hogy a „Fecske” melletti terület az a gigapanzió?

**Fábián Gusztáv polgármester:** az egy ÖKO-panziónak nevezett terv, ahol az ingatlanon öt épület lenne, különálló apartmanokkal.

**Lakossági résztvevő:** a kérdés az, hogy lehet tudni, hogy mennyi házat épít arra az egy telekre?

**Fábián Gusztáv polgármester:** az önkormányzat az esztétikai vonalon van, itt hozhatnak drasztikus határozatokat. A beépítettség azon az ingatlanon az már nem az önkormányzat feladata, hanem a tapolcai építésügyi hivatalnak.

**Lakossági résztvevő:** az épület szám meghatározása az önkormányzat feladata.

**Fábián Gusztáv polgármester:** az meg van határozva, hogy 20 %. Megnézte az alaprajzokat, összeadta, nem ért hozzá, de 25 %-ra jött ki azon az ingatlanon, a jelenlegi terv alapján az 5 vagy 6 épület, de erre nem szólhat egy szót sem, hogy túllépte a 20 %-ot, ezt a tapolcai hatóságnak kell észrevenni, vagy áment mondani.

**Lakossági résztvevő:** az önkormányzat és a tapolcai építés-hatóság között nincsen semmilyen kommunikáció?

**Fábián Gusztáv polgármester:** műszaki hatóság Tapolca, az önkormányzat a rendelet szerint az esztétikai, tájba illőségi arculati kézikönyvet nézi, ez a feladata és itt szigorúan felléphet. Abban nem léphet fel, hogy az épület miért téglából van, miért nem kőből, miért van a telek 25 %-ra beépítve, amikor csak 20 %-ra van lehetőség.

**Mátraházi Zsuzsanna képviselő:** dehogy nem.

**Fábián Gusztáv polgármester:** észre veheti, mint magánszemély, vagy polgármester, de most szóljon a tervezőnek.

**Mátraházi Zsuzsanna képviselő:** pontosan, hogy ez van a szabályzatban.

**Lakossági résztvevő:** ez engedély köteles épület, nem bejelentés köteles, az önkormányzat tiltakozhat, tulajdonképpen ügyfél, a szomszéd is fellebbezhet, de az bizonyára nem fog.

**Fábián Gusztáv polgármester:** bárki fellebbezhet, miután a tapolcai hatóság áment mond a tervre, onnantól kezdve van 15, vagy nem tudja hány nap, bárki fellebbezhet.

**Mátraházi Zsuzsanna képviselő:** de ezt előre lenne érdemes.

*Egyszerre többen beszélnek, hanganyag értelmezhetetlen*

**Fábián Gusztáv polgármester:** kéri, hogy ne vágjanak egymás szavába.

**Lakossági résztvevő:** ez azért elég sokrétű, vannak országos jogszabályok, van a helyi építési szabályzat és itt az önkormányzat indirekt módon tudja befolyásolni, hogy mi épülhet és mi nem.

**Fábián Gusztáv polgármester:** kérdezi, hogy mi az indirekt mód.

**Mátraházi Zsuzsanna képviselő:** ügyfélként a szabályzatot betartatja.

**Lakossági résztvevő:** benne van a HÉSZ-ben, benne van a HÉSZ-ben az is, hogy 20 %-ot lehet beépíteni, egy főépület lehet és egy melléképület egy másik tömbben. Összesen kettő tömböt lehetne építeni és ezt Tapolcának figyelembe kell venni és ezen túl van a csinosítás, a településképi rendelet.

**Fábián Gusztáv polgármester:** ki mondta, hogy nem kell figyelembe venni? Ha túllépi a szabályzatot, már pedig itt van olyan ingatlan, ahol túllépte, akkor azt majd szépen a tapolcai hatóság vegye észre.

**Lakossági résztvevő:** összességében három épületet építhet a melléképületekkel együtt.

**Lakossági résztvevő:** nem.

**Lakossági résztvevő:** ezt írja a helyi építési szabályzat, 20 % lehet a főépület és…

**Lakossági résztvevő:** nem, nem a telek beépítettsége lehet 20 %.

**Fábián Gusztáv polgármester:** nem tudja fejből a helyi építési szabályzatot.

**Lakossági résztvevő:** lényeg az, hogy fellebbezni nem lehet, de bírósághoz elmehet az önkormányzat is, illetve bárki, aki ügyféli jogállást szerzett, szomszéd.

**Fábián Gusztáv polgármester:** tudja, hogy hány százalékos a beépítettség, beküldenek egy tervet az önkormányzathoz, hogy nézze meg. Már az alaprajzokból látja, hogy 5 %-kal jobban be van építve, ilyenkor azt szokta csinálni, hogy figyelmezteti a tervezőt és építtetőt, hogy ez egy kicsit több, de nem neki kell ezt lezárni, hogy ez nem jó, hanem Tapolcának.

**Lakossági résztvevő:** ha nem veszik észre, akkor lehet lépni, itt is arról van szó, hogy öt épületet akarnak építeni, közben csak kettőt lehet.

**Fábián Gusztáv polgármester:** megadja a szót az úrnak, aki a 68/1 és 68/2 helyrajzi számú ingatlan tulajdonosa, aki mint építtető pont ebben a témában aktuális.

**Lakossági résztvevő:** kérdezi a szennyvízzel kapcsolatban, hogy azt nem vizsgálta az önkormányzat, hogy Salföld építési telkek száma véges, a maradék beépíthetőség számítható, a meglévő kapacitást, a meglévő lakosságszámot ismeri Salföld. Kérdezi, hogy arra volt számítás, hogy helyben megoldani a szennyvíztisztítás kérdését, erre készült-e kalkuláció.

**Fábián Gusztáv polgármester:** tulajdonképpen az első csatorna terv úgy volt, hogy az önkormányzat megvesz egy ingatlant, és az ingatlanon létesít egy szennyvízkezelő berendezést és a tisztított szennyvíz tudomása szerint a Burnótba lett volna vezetve. Ez volt az első terv, ez azért volt, mert akkor is Ábrahámhegy kicsit nem nagyon örült a salföldi csatornaterveknek, de az akkori polgármester nagyon kedvesen közölte, hogy nagyon kedvesen befogadja a salföldi szennyvizet csővezetéken, de kérnek 4 millió forintot, ez 14 évvel ezelőtt volt, vagy 3,5 millió forintot, már nem emlékszik pontosan, amire nem volt az önkormányzatnak. Ezt a szennyvízkezelőt úgy csinálhatta volna meg, hogy magánszemélyektől kellett volna megvenni az ingatlant, hogy 100 %-ban az önkormányzaté legyen ez végül is nem sikerült. A második terv viszont már az volt, hogy lekötnek az Ábrahámhegy-Kékkút vezetékre. Elméletben lehetne Salföldön egy megfelelő területen egy szennyvízkezelő berendezés, aminek a tisztított vize, ugyanúgy, mint Köveskálról befolyna a Burnót-patakba és a faluban csatorna rendszer lenne, egy kicsi szennyvízkezelővel ez egy elképzelésnek megfelel.

**Lakossági résztvevő:** kérdezi, hogy van valami elképzelés, hogy mennyibe kerülne?

**Fábián Gusztáv polgármester:** ezt nem tudja.

**Lakossági résztvevő:** 120 millió forint volt akkor.

**Fábián Gusztáv polgármester:** ez 2009-ben volt.

**Lakossági résztvevő:** kérdezi, hogy újra elővenni ezt a témát, annak nincsen értelme?

**Fábián Gusztáv polgármester:** homályos utalások néha történnek, hogy bizonyos ingatlanok összefognak és akkor miniatűr szennyvízkezelő készül, de ennek nulla a valóságalapja.

**Lakossági résztvevő:** ahogyan a rákötést megkérdezték, úgy adott esetben vállalja-e a költséget?

**Mátraházi Zsuzsanna képviselő:** nem tudják az összeget, hogy mennyit kellene vállalni.

**Lakossági résztvevő:** csak egy véleményt kellene kérni és arra lehetne egy kalkulációt kérni.

**Lakossági résztvevő:** egy tanulmánytervet, vagy egy kiviteli tervet kellene csinálni, amire lehetne egy költségvetést alkotni és lehetne megrendelni egy ilyen tervet a megfelelő szakembertől, ezt a DRV nem fogja megmondani.

**Lakossági résztvevő:** egy tervnek az elkészítése állati sokba fog kerülni, már készült nagyon régen terv, negyven valahány éve van Salföldön, akkor senki nem fogadta el.

**Fábián Gusztáv polgármester:** tavaly kért az önkormányzat egy agglomerációs besorolási tervre egy ajánlatot, ami 1,2 millió forintról szólt, igaz az a cég volt, aki 2008-2009-ben tervezte a salföldi csatornát, tehát ott volt neki a polcon a salföldi terv. Aztán kaptak egy másik céget, aki szintén bejelentkezett, de az hosszas kínlódás volt, mert igazából másfél hónap után rájött, hogy nem is akar tervezni, csak valaki azt mondta neki csináljon agglomerációs tervet. Annyiból hasznos volt, hogy ingyen megtudták, a DRV hozzáállását, mert miután már végképp nem akart tervezni, akkor elment a DRV-hez és mindenkinél kutakodott, hogyan megy és akkor mondták, hogy Salföld nem köthet rá és akkor a cég boldogan tájékoztatta, hogy ez nem fog menni. Akkor ezt követően ezt megkérdezték levélben, hogy ez tényleg így van-e és megkapták, hogy sajnos igen.

**Mátraházi Zsuzsanna képviselő:** szeretne visszacsatolni oda, mert még akkor jelentkezett, amikor az épület engedélyeztetésről volt szó. Évek óta azt mondja, hogy nem megvárni kell, hogy milyen kedvezőtlen határozat születik az önkormányzattal szemben, hanem elé kell menni, tehát nem azt kell mondani, hogy „reméljük, hogy észreveszi az építés-hatóság”, hanem szerinte fel kell venni az építés-hatósággal a kapcsolatot és lobogtatni az orra előtt, hogy nem lehet öt ingatlant építeni egy telekre, hanem kettőt lehet, nem lehet 25 %-ban beépíteni, csak 20 %-ban lehet. Szerinte a kapcsolat építés nagyon fontos lenne.

**Fábián Gusztáv polgármester:** erre azt tudja még egyszer mondani, hogy amikor megszületik a terv, valamilyen tervező cég megcsinálja, ez a tervező cég nyilvánvalóan megnézi a helyi építési szabályzatot, anélkül nem tervezhet, ha még okosabb, akkor az arculati kézikönyvet is előveszi és azt is megnézi és ennek alapján csinál egy tervet. Az arculati kézikönyv alapján a salföldi főépítész és a polgármester áment mond a dologra. Ezek után látja terven, egy picit valamennyire ért hozzá, hogy ez egy kicsit túlépített a 20 %-hoz képest. Ekkor azért finoman szokott szólni a tisztelt építész uraknak, mert már kettőnek is szólt…

**Mátraházi Zsuzsanna képviselő:** nem finoman kell.

**Fábián Gusztáv polgármester:** jelzi, hogy ez a terv túlépített, de ez nem hatotta meg a tervezőket, ők megpróbálják ezt a tervrajzot, ha már meg van az önkormányzat engedélye, tehát esztétikailag frankó, akkor elviszik Tapolcára. Itt történik az, hogy a tapolcai hatóság dönt és kérdezi, hogy mit neveznek 20 %-nak. A tapolcai hatóság kideríti, hogy 23,5 %-os a beépítettség, ezek után azt mondja, hogy belefér.

**Mátraházi Zsuzsanna képviselő:** de azt biztosan látja, hogy nem két épület van az ingatlanon, hanem öt, ez annyira egyértelmű.

**Fábián Gusztáv polgármester:** két dolgot tud csinálni az építés-hatóság, szól, hogy nem jó a terv, mert 20 % felett van a beépítettség, nem jó a terv, mert csak egy épület épülhet és ezt kutya kötelessége közölni a tervezővel. Ezt nem az önkormányzattal kell…

**Kovács István alpolgármester:** vissza kell dobni és új tervet kell készíteni.

**Mátraházi Zsuzsanna képviselő:** így van.

**Lakossági résztvevő:** azt gondolja, hogy a tapolcai építés-hatóságnak, vagy az egyesített polgármesteri hivatalnak van valamilyen…

*Egyszerre többen beszélnek hanganyag értelmezhetetlen*

**Lakossági résztvevő:** szeretné emlékeztetni a jelenlévőket, nem mindenki volt jelen két és fél évvel ezelőtt azon a lakossági fórumon, amit kifejezetten erre a telekre hívták össze, ahol akkor még egy nagyobb beruházás megvalósításáról volt szó. Szóval a lakossági fórumnak az volt a célja az önkormányzat elmondása szerint akkor, hogy a település egyértelmű állást foglaljon arról, hogy akarja-e ezt a fejlesztést és egyértelműen kijelentették, hogy nem. Még lakossági oldalról megfogalmazódott, hogy akkor olyan túlterjeszkedés volt vízióként megjelenítve, hogy akár építési tilalmat is elrendelhet az önkormányzat, ez volt a lakossági javaslat akkor. Ez két és fél évvel ezelőtt történt meg és azt gondolja, hogy Mátraházi Zsuzsának abban igaza van, hogy ügyek elé kell menni. Azt nem érti, hogy ha két és fél évvel ezelőtt világos volt, hogy ezen az ingatlanon milyen fajta fejlesztések fognak elindulni, akkor miért kezdenek már megint az elejéről beszélni, hiszen egyértelmű, hogy túl akar terjeszkedni a tulajdonos, és egyértelműen lakossági döntés alapján meg kell akadályozni. Továbbá valóban számításokat kellene végezni azzal kapcsolatban, hogy ha ott egy ilyen beruházás megvalósul 20 %-on felül, és 40 főt el akarnak szállásolni, akkor ott milyen vízfogyasztás lesz. Nem érti, hogy 2 és fél év alatt miért nem jutott el a település addig, hogy valamiféle számításokat végezzenek, egyeztetéseket kezdeményezzenek. A tulajdonos ezek szerint nem ismert, az építés sem, de azért jó lenne tudni, hogy milyen fejlesztéseket terveznek hosszabb távon, ha van egy lakossági közmeghallgatás, akkor elvárható, hogy két és fél után valamiféle olyan gondolat megfogalmazódjon az önkormányzat részéről, hogy azon a területen az önkormányzat mit tudna elképzelni az egyeztetések alatt és mik azok a határok, azokon a kereteken belül, panzió megvalósulhat, vagy nem, azt gondolja, hogy ezekre egyértelmű válaszokat szeretnének kapni.

**Mátraházi Zsuzsanna képviselő:** ehhez egy kiegészítést szeretne tenni.

**Fábián Gusztáv polgármester:** erre válaszolnia kell. Először is az a tájékoztató ülés semmilyen ülés nem volt, pusztán csak összehívták. Mi volt a fő probléma? Az ingatlan tulajdonosa azt akarta, hogy 20 %-ról 30 %-ra emelje fel az önkormányzat a beépíthetőséget, ezt ugye ott kerek-perec közölték, hogy nincs ilyen, nem lesz 30 %. Először is az az önkormányzatnak egy költségvetési tétel, rögtön mondták, hogy nem úgy van az, hogy ragaszkodnak ehhez a 20-hoz, aztán miért ne legyen 30. Azért mert a 30 %-hoz 3 milliós terveket kellett volna csinálni. A besorolása az ingatlannak pontosan ilyen, tehát nem családi házas övezet, hanem különböző szolgáltatási övezet. Ezt, amikor megvette az illető pontosan tudta, látta a helyi építési szabályzatban, tehát mit lehet csinálni, ha az önkormányzatnak nem tetszik, akkor visszaminősíti azt a területet családi házas övezetté és közli, hogy egy épület, egy családi ház. Az az ingatlanrész, ami ott van, többek között a 118-as, kulturális, gazdasági és egyéb célra, meg kell nézni a helyi építési szabályzatot. Miről beszéltek két évvel ezelőtt, arról, hogy semmiképpen ne legyen 30 %-os beépíthetőség, ez megvalósult, mert nincsen 30 %-os beépítettség. Az más kérdés, hogy aztán jön egy tervező és ezt figyelmen kívül hagyja és 24-re berajzolja a kétség kívül nagy méretű ingatlanra rárajzol 5 házat és az 24 %, tehát ennyi történt. Nem arról van szó, hogy az önkormányzat ült a fenekén, esze ágában sincs kidobni 3 milliót arra, hogy egy bizonyos ingatlantulajdonos kérésére 30 %-ra emeljék egy ingatlannak a beépíthetőségét, még akkor sem, ha azt mondja, hogy ő kifizeti a 3 millió forintot, még akkor sem, majd az önkormányzat meghatározza, hogy legyen-e ilyen. Még egyszer mondja, a 118 helyrajzi számú ingatlannál a tervrajz alapján véleménye szerint olyan 24 %-os a beépítettség, nagyon nagy telek, túllépte, az önkormányzat nem mondhatja azt, hogy „Uram ez 24 % 20 % helyett”, hanem javasolhatja neki, mint ahogyan meg is történt, hogy nagyobb a beépítettség, nem érdekelte az illetőt, úgy, ahogy az sem érdekelte, hogy miután kérték, hogy legalább írja rá a tulajdonos, vagy az építtető nevét, az sem történt meg, ezt másfél hónapja kérték.

**Lakossági résztvevő:** kérdezi, hogy a tulajdoni lapon nincsen tulajdonos?

**Kovács István alpolgármester:** de van.

**Lakossági résztvevő:** akkor csak az lehet az építtető.

**Lakossági résztvevő:** miért nem írja rá?

**Lakossági résztvevő:** azt nem tudni.

**Kovács István alpolgármester:** gondolja, hogy a tulajdoni lapot sem csatolja hozzá, pedig az kötelező lenne mind.

**Fábián Gusztáv polgármester:** az önkormányzat természetesen nem szólhat bele abba, ami jelenleg törvény szerint a helyi építési szabályzatban benne van, az más kérdés, hogy módosíthatja a helyi építési szabályzatot, azt mondja, hogy visszaminősíti azt az ingatlant egyszerű családi házas ingatlanra. Jogállamban élnek, a tulajdonos x millióért megvette az ingatlant és közli, hogy az önkormányzat átminősítette és kártérítést követel, mert ő   
ÖKO-panziót akar építeni.

**Lakossági résztvevő:** ha jól érti, akkor erre az ingatlanra, miután ez nem családi házas övezet ez a két épület építhető a telekre, akkor ez nem is érvényes.

**Mátraházi Zsuzsanna képviselő:** dehogy nem.

**Fábián Gusztáv polgármester:** nyilván aki olvassa a helyi építési szabályzatot, az tudja, főleg az építészek olvassák a helyi építési szabályzatot. Egy biztos, nem családi házas övezet, hanem kifejezetten kulturális, kereskedelmi és egyéb célra kijelölt terület, úgy ahogyan az iskola volt és így lett belőle Káli Fecske.

**Lakossági résztvevő:** a Káli Fecske ingatlanon sem két ház van, hanem legalább négy.

**Fábián Gusztáv polgármester:** ott a beépítettség megfelelt a 20 %-nak, akkor kérdezte a tervezőtől, hogy ez 20 %, akkor azt mondta, hogy igen.

**Mátraházi Zsuzsanna képviselő:** azt szeretné mondani, ehhez kapcsolódva a két és fél évvel ezelőtti közmeghallgatáshoz, mert a közmeghallgatás volt, tehát nemcsak egy összehívott beszélgetés a 30 %-os beépíthetőségről. Úgy emlékszik, de ennek nem nézett utána, nem tudta, hogy szóba kerül, úgy emlékszik, hogy akkor polgármester úr azt mondta, hogy ha 10 szobánál nagyobb ingatlan épül kereskedelmi céllal, akkor azt semmiképpen nem fogja aláírni. Akkor ilyenkor lehet olyat, hogy nem ír alá és akkor amikor látja, hogy öt épület van, akkor nem lehet, hogy nem írja alá, nem érti, mert a kettő ellentmond egymásnak.

**Fábián Gusztáv polgármester:** a kérdés jogos, csak azt nem érti, hogy miért mondott ilyet, valószínű lányos zavarában ilyeneket mondott, de jogállamban nincs ilyen. Arra az ingatlanra építhet ilyet, az más kérdés, hogy többen nem szeretnék.

**Lakossági résztvevő:** valamilyen jogi lehetősége csak van arra az önkormányzatnak, hogy ha a helyi építési szabályzatot nem tartják be és az építés-hatóság kiad egy olyan engedélyt, ami nem tartja be a helyi építési szabályzatot, hogy ez ellen tiltakozzon.

*Egyszerre többen beszélnek hanganyag értelmezhetetlen*

**Fábián Gusztáv polgármester:** ha megvan az építési engedélye a tulajdonosnak, építtetőnek, akkor van 15 nap addig bárki a szomszédok, az önkormányzat, fellebbezhet.

**Lakossági résztvevő:** bárki nem.

**dr. Szabó Tímea címzetes főjegyző:** nem fellebbezés van Polgármester Úr. Nem fellebbezés van az építés-hatósági döntésekkel szemben, hanem bírósághoz lehet fordulni közigazgatási pert kell kezdeményezni, ahogyan ez már el is hangzott és erre 30 nap van. Viszont azonnal végrehajtható a döntés, nincsen átmeneti idő, mint régen az a 15 nap. Tehát ez a lehetőség adott, akár adott az önkormányzatnak is és egyébként az építés-hatóság a döntéseiről, az eljárásnak a megindításáról értesíteni fogja az önkormányzatot és ez többször változott az idők folyamán, hogy volt, amikor automatikusan ügyfélnek tekintették az önkormányzatot, most is majd nem az, de csak akkor vehet részt az eljárás további részében, ha jelzi az elején. Tehát az a lehetőség adott lehet, hogy ha kap értesítést az önkormányzat, akkor jelzi, hogy részt kíván venni az eljárás folyamán és akár jelzi ezeket a szabályokat.

**Fábián Gusztáv polgármester:** nagyon fontos, amit a Jegyző Asszony mondott, mindig attól retteg, hogy idehozzák a tervet, még az arculati kézikönyvnél tartanak mondja, hogy ez nem jó, az nem jó és várja a tervezőtől, hogy javítsa ki. Lehet olyan, aki azt mondja, hogy „dehogy fogok én neked javítgatni” beadja így, - ahogyan az egész van, ahogyan neki tetszik, - a tapolcai építési hatósághoz, valószínű hogy ha jól nézik, akkor ki fog jönni, hogy nincs ott a főépítész és a polgármester véleménye. Elkezdik az eljárást ott és szólnak neki, hogy ezt pótolják, még ezt megcsinálhatják, de amit a Jegyző Asszony mondott, hogy értesítik arról, hogy elkezdik az eljárást, ilyet nem látott.

**dr. Szabó Tímea címzetes főjegyző:** az egyszerű bejelentési eljárásról is értesítik és manapság már nagyon ritkák az engedélyezési eljárások, de annak a megindításáról is szoktak értesítést küldeni.

**Fábián Gusztáv polgármester:** ez az egy lehetősége van az önkormányzatnak, az eljárásról tud és figyeli….

*Egyszerre többen beszélnek hanganyag értelmezhetetlen*

**Lakossági résztvevő:** mindannyian arra várnak, hogy azt hallják végre, hogy az önkormányzatnak határozott szándéka van arra, hogy ebben az ügyben nem vár, nem szétteszi a kezét, hanem szeretnék tudni, hogy az önkormányzatnak van-e határozott szándéka arra, hogy az értesítés után ügyfélként bejelentkezik és minden rendelkezésre álló eszközzel megpróbálja megakadályozni, az épület darabszám, a beépítettség kérdésében és nagyon ráfókuszál mindenre....

**Fábián Gusztáv polgármester:** itt van a három tagú önkormányzat, megkérdezi, hogy kinek van szándéka beavatkozni a 118 helyrajzi számú ingatlan építési ügyeibe? Amit kér, az nem frankó jogállamban.

**Mátraházi Zsuzsanna képviselő:** miért nem? Betartja a szabályzatot.

*Egyszerre többen beszélnek hanganyag értelmezhetetlen*

**Fábián Gusztáv polgármester:** az önkormányzat hozhat egy határozatot, hogy *„hú de nem jó, nem tetszik ez az építkezés”.*  Elkezdhetnek játszani.

**Lakossági résztvevő:** ha megjön az értesítés, akkor be kell jelentkezni ügyfélnek.

**Fábián Gusztáv polgármester:** rendben, megkapja az önkormányzat az értesítést, bemennek, látják, hogy ugyanúgy többletbeépítés, hat épület satöbbi, akkor mit csinálhatnak? Akkor ügyfélként jelzik a tapolcai építés-hatóságnak, hogy mit….? Egyet jelezhetnek, hogy nem stimmel a helyi építési szabályzatban, ennyi…

**Lakossági résztvevő:** onnantól kezdve kísérjék figyelemmel az egész folyamatot.

**Mátraházi Zsuzsanna képviselő:** abszolút egyetértenek Alpolgármester Úrral is, kérdezi Polgármester Urat, hogy ilyenkor mi a helyzet? A településképi döntés tulajdonképpen az önkormányzaté lett volna, de….

**Fábián Gusztáv polgármester:** most is az önkormányzaté.

**Mátraházi Zsuzsanna képviselő:** nem az önkormányzaté, mert Polgármester Úr egyedi döntést szeretne erről hozni és a Polgármester Úr saját felelősségébe vonta ez a dolgot.

**Fábián Gusztáv polgármester:** nem tudja, hogy miről beszél a Tisztelt Képviselő Asszony.

**Mátraházi Zsuzsanna képviselő:** a testület tudjon erről az egészről, tehát az értesítésről és ahhoz az önkormányzatnak is tudnia kell, hogy ezt a jogot, ami a képviselő-testületre hárul, törvény szerint, azt vissza kellene kapnia.

**Fábián Gusztáv polgármester:** akkor elmagyarázza a Tisztelt jelenlévőknek, hogy itt egy döntési helyzet van. Akkor, amikor ez jött, ez egy polgármesteri vétó az aláírás az egy… Kérdezi Jegyző Asszonyt, hogy az egy állami rendeletből jött?

**dr. Szabó Tímea címzetes főjegyző:** igen.

**Fábián Gusztáv polgármester:** ezt a Tisztelt Képviselő Asszony azt akarta, hogy ne legyen, ez a hatósági jog ne legyen a polgármesteré, hanem a testület döntsön hármasban, hogy jó-e.

**Mátraházi Zsuzsanna képviselő:** akkor tudnának róla.

**Fábián Gusztáv polgármester:** úgy döntöttek, hogy a testület többségbe megszavazta, hogy a polgármester marad az aláíró, jelenleg ez a helyzet. Tehát, amit a Tisztelt Képviselő Asszony akar, hogy hármasban döntenének egy ilyen esetben és ez nem lett megszavazva. Jelenleg egyedül dönt, mint polgármester.

**Mátraházi Zsuzsanna képviselő:** csak a testület tagja nem látja.

**Lakossági résztvevő:** Zsuzsa azt mondta, hogy legalább az információra igényt tart, gondolja, hogy annak nincsen akadálya, hogy az információt megossza a testülettel.

**Fábián Gusztáv polgármester:** erre is van egy jogállami téma, azt a Jegyző Asszony tudná.

**Kovács István alpolgármester:** két testületi ülés közötti beszámolóban be lehetne számolni.

**Fábián Gusztáv polgármester:** kérdezi Jegyző Asszonyt, hogy jogállamban az adatok kérdése hogyan alakul? A polgármester kap egy papírt, mint egyedüli döntő, ezt közölnie kell a képviselő-testülettel?

**dr. Szabó Tímea címzetes főjegyző:** ha átruházza a testület a hatáskör gyakorlását, már pedig ez történt, akkor nem kell közölnie, hanem akkor eljár, valóban a két ülés között nyújthat róla tájékoztatást, de nem kell közölni.

**Fábián Gusztáv polgármester:** tehát nem kell közölni a Tisztelt Testülettel, hogy milyen….

**Mátraházi Zsuzsanna képviselő:** akkor nem a testület dönt.

**Lakossági résztvevő:** ki mondta, hogy egyedül döntsön.

**Mátraházi Zsuzsanna képviselő:** ő nem szavazta meg.

**Fábián Gusztáv polgármester:** olyat nem kell közölni, amit a testület tagjai is tudnak, olyan kis faluban élnek…

**Mátraházi Zsuzsanna képviselő:** nem olyan régi ülésen pont erről az ingatlanról volt egy kérése, hogy számoljon be, milyen igények és beadványok érkeztek és még a zárt ülésen sem mondta meg a helyrajzi számot sem, pedig zárt ülés volt, testületen belül voltak.

**Fábián Gusztáv polgármester:** kérdezi a Jegyző Asszonyt, hogy mik azok az adatok, amelyeket nyilvánosságra lehet hozni, mert belefutnak a jogállami kérdésben.

**dr. Szabó Tímea címzetes főjegyző:** ez a településképi hatáskör alapvetően úgy indult, ahogyan mondta Polgármester Úr, hogy eredetileg a magasabb szintű jogszabályban a polgármester volt felruházva ezzel a hatáskörrel nem a testület, alapvetően a gyakorlatban mindenki így alkalmazta. Közben változott meg úgy, hogy úgy nevezte meg a jogszabály, hogy az önkormányzat dönt és innentől volt kérdés az, hogy a képviselő-testület átruházza-e a hatáskört, nyilván addigra kialakult egy gyakorlat arra, hogy a polgármester járt el. 15 nap van ezekben az ügyekben egyébként döntést hozni főszabály szerint, ami nyilván sokkal egyszerűbb, ha egy személy az, aki gyakorolja ezt a döntési jogosultságot. Ez azért nem arról szól, hogy a Polgármester Úrnak tetszik-e az épület, vagy nem, hanem van egy településképi rendelet és neki azt kell vizsgálnia, ráadásul nem is úgy, hogy ő maga vizsgálja, hanem a főépítész, mint szakember bevonásával, az a terv megfelel-e a településképi rendelet szabályainak ez egy fekete-fehér kérdés, tudják, hogy semmi nem az, de elvileg az kell, hogy legyen. Ez nem a kérdésre a válasz volt, de muszáj volt elmondani. Az volt a kérdés, hogy milyen adatok? Azért „adatoznak” ennyire, mert volt a Képviselő Asszonynak ez a kérése, hogy a Polgármester Úr számoljon be rendszeresen ezekről az ügyekről a képviselő-testületnek. Felhívta mindannyiuk figyelmét arra, hogy ezekben az ügyekben alapvetően személyes adatok szerepelnek, igazából az is, hogy Polgármester Úr tájékoztatás érdekében itt kiplakátolta és elmondta ezeket az építkezéseket ez sem annyira tökéletes adatvédelmi szempontból, semmiképpen nem nyilvános kérdések ezek, ezért zárt ülésen folyt még a beszámoló is róla, tehát nem közérdekű adatok. Viszont a dolog másik oldala, hogy most már minden engedélyezési eljárásban, sőt az egyszerűsített bejelentési eljárásban van ez az ÉTDR rendszer, mindent fel kell oda tölteni, valójában ha nem is mint településképi eljárás, de az építési ügyek mindenki számára egyébként láthatóak.

**Fábián Gusztáv polgármester:** visszatérne a Jegyző Asszony alapmondatára, igazából az összes tervnél először a főépítész úr véleményt mond, elküldi neki és ezt akár felülbírálhatja, akármit csinálhat vele, de ő kezdi meg, mint szakember, építészmérnök megkezdi ezt a munkát az adatok alapján. Személy szerint imádja az építészetet, ez egy személyes történet, mindegy, de vannak kollégái a Káli-medencében, olyan polgármesterek, akiknek fogalmuk sincs az egészről, bár itt élnek 500 éve, nem igazán érdekli őket, ők mit csinálnak? A főépítész azt mondja, hogy „jó” és azonnal aláírja. Ő szokta nézni, hogy ez, meg az nem stimmel, mert egy kicsit részletesebben próbálja megnézni ezeket a dolgokat. Az az elv, hogy a polgármester a testület nélkül dönt, az nem egészen így van, a főépítész ad egy részletes javaslatot, sőt már mielőtt számára elküldené már vissza szokott szólni a tervezőnek, hogy ez, és ez nem jó, amikor már másodszor, vagy harmadszor javítanak, akkor mutatja, hogy így már megfelel, akkor jön ő és nagy kegyesen aláírja. Ott még beleszólhat, de a többi kollégánál a Káli-medencében nincs ilyen.

**Lakossági résztvevő:** rengeteget beszélnek ugyan arról a témáról, végtelen ciklusban a számítógépek ettől már kipukkadnának. A csatorna ügyben, hogy mennyibe kerülne egy kis öntisztító rendszer, aztán a Burnót-patakba menne. Még talán az Anikóék 10-15 évvel ezelőtt készítettek egy tervet, műszakilag meg van, egyszerűen kell keresni egy olyan gyakorlati mérnököt és költségvetési embert, aki ránéz és ökölszabály szerűen, ezt minden mérnök tudja, ránéz és azt mondja, hogy ez mai áron ennyibe kerül és akkor máris előttük van egy szám. Nem kell külön tervezni, a másik dolog, hogy a tapolcai hatóságnak mikor szóljanak, ügyfelek-e vagy sem. Sokkal gyakorlatiasabban kellene, egyrészt a Zsuzsa már mondta, hogy megelőzni. A kérdése az, hogy miért nem írták meg ezt a levelet már két-három vagy négy évvel ezelőtt. Egy konkrét példa, május elején meglepődve tapasztalta, hogy a major bezárt, ez az egyik érdekessége a falunak, a Fecskében beszélt az ottaniakkal, akik mondták, hogy ez nagyon rossz, mert nem jönnek a majorba a vendégek, mert hiszen zárva van és ez nekik kiesés. Török Évánál a Pajtában szintén azt mondták, hogy nincs az az idegenforgalom, ami a Pajtában is volt. Mit csinált, megkérdezte a polgármestert, hogy ez tényleg így van-e, majd Somogyi Győzőt, mint nagy környezetvédőt, aztán írt egy levelet a csopaki igazgatóságnak az ügyvezető igazgatónak, amiben leírta a problémákat és azt, hogy a falu szimbiózisban él a majorral és attól, hogy vezető váltás van és szerződést bontottak egy tevékenységet nem lehet leállítani. Attól még, hogy a MÁV vezérigazgatót kirúgják, attól még a vasút nem fog leállni. 8 napon belül kapott választ Csopakról, hogy x időn belül újra indítják és az a törekvésük, hogy egyre jobban felfejlesszék. Azóta már tényleg működik egy kicsit jobban, Mráz Csabáék újból vitték a kocsiztatást, tehát megelőzés, másrészt a sok beszéd helyett cselekedni kell, meg kell írni, aztán megkapja az ember a választ és akkor tud valamit tenni. Az, hogy milyen szintű önkormányzat és polgármester van, 6 vagy 8 éve veszélyhelyzeti kormányzás van, senkit nem kell megkérdezni elvileg a polgármesternek …

**Mátraházi Zsuzsanna képviselő:** nem, nem, dehogy nem. A veszélyhelyzet fennáll, csak nem egyedül dönt a polgármester.

**Lakossági résztvevő:** nem dobálni kell a dolgokat, mint a forró krumplit, amikor készült a stratégiai terv, akkor ebből idézték valamennyi salföldi őslakosnak a mondatát, hogy a falu tartsa meg eredeti, falusias jellegét és nem váljon részévé a tömegturizmusnak. Amit itt látnak, az 5 lakóházas satöbbi, ez a tömegturizmus. A falu ugyanúgy átalakulhat, mint Siófok vagy más terület, a kutya nem fog idejönni egy idő után. Éppen ma olvasta, hogy Spanyolországban annyira elegük van az idegenforgalomból, nagyon veszélyes dolog, hogy arra szólítják fel a helyieket, hogy öljék meg a vendégeket, ez a mai nap volt az Indexen, ez brutális. A dolog lényege az, hogy tartsák szem előtt, hogy egy telekre egy épület. Navaracsics Urat kérhetik, de ott van Solymár most már több éve nyáron tartály kocsikba viszik az ivóvizet, szeretnének eljutni egy ilyen fokra. Mérsékelni kell magukat és megelőző csapásokat tenni, mert utólag már senki fogja támogatni.

**Fábián Gusztáv polgármester:** az ingatlan vásárláskor, ha van hozzá érzéke, akkor az illető megnézi a Helyi Építési Szabályzatot, megnézi, hogy arra az ingatlanra mit lehet építeni és látja, hogy az egy turisztikai központnak a telke, pontosan tudja, a vételkor természetesen beszámolja azt, hogy ide akár hotelt is építhet.

**Lakossági résztvevő:** a stratégiai tervben szó sincs arról, hogy itt turisztikai központok épülnek.

**Fábián Gusztáv polgármester:** mindig elítéli azt, hogy ha valaki Ábrahámhegyen, Salföldön már itt él és meg van a csodálatos háza, jól érzi magát és elkezdődik egy igénybejelentés, hogy aztán itt ilyen ne legyen, meg olyan ne legyen. Ha valaki egy magánszemély idejön Salföldre és talál még ingatlant, akkor ő úgy veszi meg, hogy megnézi a helyi építési szabályzatot „ide akár hotelt is csinálhatok”, kifizeti a csillagászati összeget és mit tehet, ha nem akarja a falu lakossága, kéri az önkormányzatot, hogy módosítsa a helyi építési szabályzatot. Az az ember, aki abban a pillanatban megvette azt az ingatlant és az önkormányzat átminősíti az ingatlanát, mert kétség kívül lehet, akkor azt mondja, hogy őt 30 millió forint kár érte, mert ő szerettet volna panziót, meg ezt-azt, mert megengedte a….

**Mátraházi Zsuzsanna képviselő:** de nem engedte meg.

**Lakossági résztvevő:** az a minimum, hogy az építési szabályzatot tartassák be, ha két épületet lehet építeni, akkor ne akarjon ötöt, ha 20 %-ot lehet építeni, akkor nem építhet 24 %-ot. Nem igaz, hogy ezt nem lehet betartani.

**Fábián Gusztáv polgármester:** szólt bizonyos építészeknek, hogy több lett…

**Mátraházi Zsuzsanna képviselő:** nem szólni kell, finoman…

*Egyszerre többen beszélnek hanganyag értelmezhetetlen*

**Fábián Gusztáv polgármester:** egyik sem jutott el odáig, hogy Tapolcán a hivatal foglalkozzon vele, nem kaptak ilyen értesítést, hogy ezek az ingatlanokra befogadták a tervet, mert akkor az önkormányzat természetesen szólhat, hogy ez a beépítettség több. Sajnos ez így nem megy, hogy mostantól itt csak békés, falusias legyen, az egész világon turisztikai desztináció van és ugyanez történik, benyomul a tőke, lehet ez ellen védekezni, szegény spanyolok már tüntetnek, hogy miért jön ennyi turista. Jelenleg a jogi álláspont az például a 118 ingatlanon, hogy nem kell csak családi házat építeni, de ha akarják, akkor szóba sem jöhetnek ezek az emberek és akkor mit csináljanak a szegény befektetővel.

**Mátraházi Zsuzsanna képviselő:** a szegény befektető tanulja meg elolvasni a szöveget…

**Fábián Gusztáv polgármester:** aztán bepereli az illető az önkormányzatot…

**Lakossági résztvevő:** a kérdés az volt, hogy ha egy telekre egy épület húzható…

**Fábián Gusztáv polgármester:** ki mondta, hogy egy épület…?

**Mátraházi Zsuzsanna képviselő:** ez van a helyi építési szabályzatban...

**Fábián Gusztáv polgármester:** kéri Jegyző Asszonyt, hogy nézzék meg az interneten a 118 ingatlan helyi építési szabályzatát, mit lehet rá építeni.

**Lakossági résztvevő:** kettő témához szeretne hozzászólni, az egyik a csatorna, van egy mérnök cége, felajánlást tenne, hogy ingyen és bérmentve be tudják árazni, ha megkapják ezeket a régi terveket. Ha vannak régi tervek, akkor meg tudják mondani, hogy a mai árszinten az mennyibe kerül. Tehát ezt felajánlja ingyen és bérmentve.

**Mátraházi Zsuzsanna képviselő:** köszönik.

**Lakossági résztvevő:** ehhez meg kell, hogy kapják a terveket, remélhetőleg árazhatók.

**Fábián Gusztáv polgármester:** köszönik szépen, ez nagyon jó hír.

**Lakossági résztvevő:** a másik pedig, hogy ebből az egész beszélgetés folyamból értelmezése szerint az önkormányzatot mulasztással nem vádolhatják, tehát ezzel a 118-as telekkel önkormányzati mulasztás nincs. Amikor a megfelelő pillanatban megkapja a hírt Tapolcától akkor kéri a lakosság - fogalmazzanak így -, hogy az önkormányzat járjon el minden létező eszközzel, hogy ez a létesítmény ne valósuljon meg ebben a formában. Valamilyen formában biztosan meg fog valósulni, de nem kérhetik azt, hogy ez a létesítmény ne valósuljon meg, mert valóban ez egy önkényeskedés lenne a meglévő lakosok részéről, hogy a következő ne építhesse meg azt, amire egyébként valóban a jogi keretek adottak. Zárják le ezt az egész beszélgetést, ha szabad, mert csak pörögnek maguk körül, mulasztást nem tapasztalt az önkormányzat részéről, ha valaki tapasztalt ilyet, akkor fogalmazza meg, hogy mi az önkormányzati mulasztás, véleménye szerint ez még nincs, ha megjön az értesítés ezzel kapcsolatban, akkor az önkormányzatot hatalmazzák fel, hogy az összes jogi eszközzel érvényesítse…

**Fábián Gusztáv polgármester:** ha megjön a papír, hogy elfogadták a 25 %-os beépítést, akkor tuti, hogy szólni fog, hogy ez nem frankó.

**Lakossági résztvevő:** kérdezi, hogy tudnak-e arról bármilyen információt, hogy Paloznak, amikor építési tilalmat vezetett be, akkor érték-e olyan támadások, amit bíróságra kellett vinni, mert kártérítést kértek a tulajdonosok. Annyiszor szóba kerül ez a kártérítés dolog, kérdezi, hogy tudnak erről, mert Paloznakon egy csomó ember vett telket, házat satöbbi és egyszer csak az önkormányzat azt mondta, hogy itt vége, ez egy ideiglenes döntés volt, nyilván nem végleges és akkor úgy látták, hogy a külterületi ingatlanok beépítettsége úgy megemelkedett, hogy ők ezt nem akarják. Tudomása szerint senki nem ment bíróságra.

**Fábián Gusztáv polgármester:** ha felfüggesztik az építési tevékenységet az nem azt jelenti, hogy örökre megszüntetik, ez a trükk a dologban, csak fel kell függeszteni, ha átminősítik, hogy örökké itt szőlő lesz, akkor már mehet a bíróságra. Ha 5 évre építési tilalmat rendelnek el, azért nem szólhat, azért viszont szólhat, hogy az ő 100 millióért vett ingatlanát, amire be van írva, hogy szórakoztató negyed, diszkó satöbbi és megszünteti az önkormányzat és visszaminősíti családi házra, akkor elmegy a bíróságra és közli, hogy ennyi meg ennyi kár érte.

**Lakossági résztvevő:** kérdés, hogy az önkormányzat akarja-e érvényesíteni.

**Fábián Gusztáv polgármester:** az önkormányzat egyet akar érvényesíteni, a 118-as ingatlannál is 20 %-os beépítettséget.

*Egyszerre többen beszélnek hanganyag értelmezhetetlen*

**Fábián Gusztáv polgármester:** vannak tulajdonosok, vannak tulajdoni jogok, jogállamban élnek és idejön a befektető, az utóbbi években adták-vették itt a luxusingatlanokat és mindegyikből panzió lett, megállíthatatlan a folyamat, azt szeretné, hogy minden házban családok éljenek több gyerekkel. A Balaton-felvidékre luxusnyugdíjas jön és gazdag befektető.

*Egyszerre többen beszélnek hanganyag értelmezhetetlen*

**Lakossági résztvevő:** mostantól a jövőre nézve, miért nem tudják megcsinálni, amit Paloznak, Szentbékkálla, miért nem tudnak 5 évre felfüggeszteni, tehát gondolkodjanak egy kicsit előre. Amit Ruppert Úr is mondott, elkészült 2030-ig az a terv, ahol megfogalmazódott egy igény, vegyék figyelembe a 40 éve itt élők igényét, ne azt, amit az éppen ide pattanók szeretnének.   
A másik, ez nem egy kis horderejű kérdés, mindenki aki idejön azért jön ide, mert a falu olyan, amilyen jól néz ki, csendes, kicsi, bűbájos, ezek a létesítmények tönkreteszik ezt. El kell gondolkodni, hogy a jövőre nézve csináljanak már valamit, mielőtt még 125 nő ki a földből, aztán a végén a dombig, vagy Badacsonyörsig így fognak kinézni, még csak ki sem kell találni, mert kitalálta Paloznak, Szentbékkálla.

Még az lenne a kérdése, hogy mi lesz a bolttal, van az a két sor tégla négy éve?

**Fábián Gusztáv polgármester:** sajnos az az álom, hogy amikor megvették 30 évvel ezelőtt az ingatlanokat, akkor még nénikék is voltak a faluban, ez gyakorlatilag elmúlt, ő is már itt van 20 éve, mint lakó próbál igazodni ehhez az új világhoz. Őt ugyan nem zavarja, hogy ha egy nap elmennek a háza előtt ötvenen, más zavarja. Még egyszer mondja, szíve szerint nem szeretné megakadályozni, hogy befektető idejöjjön és egy kulturált falusi turizmust csináljon.   
A méretekkel van probléma, a vízfogyasztással, a szennyvíz kezeléssel van a probléma, hogy nem bírja el a rendszer, de akinek erre van pénze és esztétikus épületeket emel és azok a falusi turizmust szolgálják. Jegyző Asszonyt kérdezi, hogy az önkormányzatnak van joga határozat alapján ideiglenesen szüneteltetni az építkezést?

**dr. Szabó Tímea címzetes főjegyző:** amit több településen alkalmaztak, alkalmaznak, ez a változtatási tilalom. Arról szól, hogy ha elhatározza egy testület, hogy építési szabályzatot alkot, vagy módosítja, megköti az arra vonatkozó szerződést, akkor utána rendelhet el változtatási tilalmat, arra az időre, amíg ez az építési szabályzat készül. Ez csak úgy nem lehet, hanem meg kell, hogy előzze az, hogy szeretnék az építési szabályzatot módosítani, ahhoz be kell kérni az ajánlatokat és meg kell kötni rá a szerződést és ez a változtatási tilalom csak erre az időre szól, maximum amíg el nem készül a HÉSZ, vagy annak a módosítása, de maximum három évre.

**Fábián Gusztáv polgármester:** a másik kérdése, akarnak egy ilyen változtatási tilalmat, meg akarják változtatni a helyi építési szabályzatot, de egy páran már tervezik a házukat, tehát megállapodtak egy tervezővel, hogy erre az ingatlanra ezt meg ezt tervezze meg, akkor azt az önkormányzat megakadályozhatja, hogy az ott folytatódjon? Mert neki szerződése van, megbízott egy céget, hogy házat tervez az ingatlanára. A tervező dolgozik, már elköltött 5 millió forintot és akkor azt mondja az önkormányzat, hogy vége, változtatási tilalmat rendel el, mit csináljon az a tulajdonos?

**Lakossági résztvevő:** Érden csinálták ezt, nemcsak Paloznak és Mencshely, folyamatban lévő építkezést nem lehet leállítani. Úgy lehet maximum 3 évig felfüggeszteni mindenfajta építkezést, hogy még nem kezdtek hozzá és ott az váltotta ki az egész történetet, hogy kertvárosi részben megvettek két telket, azt egybeszerkesztették és a korábbi egy-egy családi ház helyett 6-8 lakásos társasházakat építettek. Pillanatok alatt kiderült, hogy a régóta ott élőknek délután 2-re már nem volt víz, mert ezek az új beruházások mindent elvittek, ugyanígy nem volt csatorna. Tehát az előrelátás a döntés, miután ez egy kistelepülés szerinte villámgyorsan lehet információkat cserélni és ha egy település aktív, akkor meg tudja őrizni, védeni az érdekeit. Ha valaki már építkezik, akkor nem lehet leállítani.

**dr. Szabó Tímea címzetes főjegyző:** ha konkrétan építkezik, akkor van engedélye, vagy már bejelentést tett az építés-hatóságon.

**Lakossági résztvevő:** újat nem lehet kettő, maximum három évig benyújtani, ezért nem is perelhetnek, mert aki építkezett, az folytatja, újat pedig nem lehet.

**Fábián Gusztáv polgármester:** felolvasna egy tájékoztató levelet a Salbolt Bt-től, illetve annak a megbízottja írta a levelet. Az építkezés úgymond áll, a gyakorlatban mondhatják, de mégsem áll, igazából ezt tagadja a kivitelező, jelenleg problémái vannak. Folyamatosan ostromolják a tulajdonost, a céget, hogy mi történik. A Bethlen Gábor Alapítványhoz levelet írtak, ott azt a tájékoztatást adták, hogy nincs végső „nem”, de nincs jelenleg „igen”, magyarán mondva a hosszabbításról még csak most fognak dönteni. *(felolvassa a Salbolt Bt levelét)* Volt a Képviselő Asszony részéről, hogy legyen ez hivatalos, pecséttel ellátott…

**Mátraházi Zsuzsanna képviselő:** többször megkereste a Bethlen Gábor Alapkezelő Zrt-t, ők a támogatói ennek a faluprogramnak, ami a kisbolt pályázatot támogatta. Megkereste, hogy mi a helyzet ezzel, hiszen a szerződésben, amit az önkormányzat aláírt a Salbolt Kft-vel az áll, hogy támogatói okirat szükséges. Mivel a határidő többször lejárt mindig megkérdezte, hogy most mi helyzet, legutóbb azt írták, konkrétan, hogy méltányossági kérelemmel fordult a Salbolt Kft a Miniszterelnökséghez, mert külső okok hátráltatták és egyebek mellett arra is utaltak, hogy a falu közössége. Ezt kérte, hogy ez a levél menjen el, nem tudja, hogy elment-e, hogy magyarázzák már el, hogy miben hátráltatta őket a falu. Másrészt mivel soha nem jelent meg, soha nem írt a Salbolt Kft ügyvezetője, mindig csak a Hrábe Gyula írt, akinek igazából semmi köze nincsen a Salbolt Kft-hez, ez nem jogszerű, akármit ígérhet, soha nem lehet számon kérni rajta. Ezért kérte, hogy a Salbolt Kft nyilatkozzon, hogy mi a szándéka, mert ha öt évig el akarják húzni az egészet, addig a boltnak nyitva kell lenni, és akkor azt mondják, hogy ők már az öt évet lehúzták, akkor nagyon nem jó, úgy gondolja, hogy az önkormányzatnak érvényt kellene szereznie annak a szerződésnek bármilyen úton, amit megkötött és annak a határozatnak, amiben Polgármester Úr kimondta, hogy értékesíti a telket.

**Lakossági résztvevő:** négy éve tart ez a cirkusz, azóta nincsen bolt. Pont ezt szerette volna kérdezni, hogy nem 5 évig kell üzemeltetni a boltot, vagy 5 év alatt kell felépíteni.

**Mátraházi Zsuzsanna képviselő:** két éve lejárt a határidő, azóta hosszabbítgatják, meg is változtatták már az építési tervet is most már nem bolt, hanem bolt és lakóépület.

**Lakossági résztvevő:** látszik is rajta, nem is boltnak néz ki.

**Mátraházi Zsuzsanna képviselő:** szerinte érvényt kellene szerezni az önkormányzatnak, az ősztől már nem lesz itt.

**Fábián Gusztáv polgármester:** többször kérték a vállalkozót, aki nem a cégtulajdonos hölgy volt, hanem annak egy képviselője, természetesen nem mutatta be a papírt, hogy ő képviseli a Salbolt Bt-t, hozzá kell tegye, hogy az édesapja a vezetőnek. Valóban azt nem írja oda, hogy büntetőjogi felelőssége tudatában kijelenti, hogy… ha már ilyen jogi témákba mennek bele. Nagyon boldog lenne, ha az építkezés hosszú szünet után folytatódna, ezeket leveleket kapják, az biztos, hogy az állami hatóság, a Bethlen Gábor Alapkezelő azt mondta, hogy még nincs döntés.

**Lakossági résztvevő:** kérdezi, hogy ez az egyetlen hatóság, akihez fordulhatnak ebben az ügyben?

**Mátraházi Zsuzsanna képviselő:** a Miniszterelnökséghez fordultak, tehát már a Bethlen Gábor Alapkezelőhöz sem tudnak.

**Fábián Gusztáv polgármester:** még egyszer mondja, az ügy még nincs lezárva, a vállalkozó váltig ígéri, hogy meg fog épülni. Személyesen neki vannak halvány reményei, hogy ez így meg fog történni, de ez nem azt jelenti, hogy mint önkormányzat ezeket a leveleket megkapták, ezek vannak benne, van benne egy ígéret, majd meglátják. Még egyszer mondja, hogy amit a Tisztelt Képviselő Asszony feszeget, hogy az önkormányzat felelőssége. Szeretné mondani, hogy ez egy magáncég és a Bethlen Gábor Alapítvány között kötött szerződés.   
Az önkormányzat eladta az ingatlant, befejezte a…

**Lakossági résztvevő:** kérdezi, hogy kinek adták el az ingatlant?

**Fábián Gusztáv polgármester:** hivatalos árverésen kelt el az ingatlan az a cég, aki a legtöbbet adta, az a Salbolt Kft.

**Mátraházi Zsuzsanna képviselő:** a Salbolt Kft vette meg, de a szerződésben benne van, hogy támogatói okirata legyen az illetőnek, jelenleg nem tudják, hogy van-e támogatói okirat.

**Fábián Gusztáv polgármester:** a támogatói okirat meghosszabbítása még nem történt meg, jelenleg ez a jogi helyzet.

**Lakossági résztvevő:** ha nem hosszabbítják meg, akkor vissza lehet követelni.

**Fábián Gusztáv polgármester:** nem tudják, hogy ilyenkor mi van és mi történik.

*Egyszerre többen beszélnek hanganyag értelmezhetetlen*

**Mátraházi Zsuzsanna képviselő:** egyébként ránézett az e-cégre volt ellenük eljárás is.

**Fábián Gusztáv polgármester:** ez sem túlzottan publikus.

**Mátraházi Zsuzsanna képviselő:** ezt bárki megnézheti, beírja az e-cégbe.

**Fábián Gusztáv polgármester:** az más kérdés, hogy nagy nyilvánosság előtt közli egy cégnek a problémáját. Próbáljanak meg jogállamban erre figyelni.

**Mátraházi Zsuzsanna képviselő:** abszolút nyilvános adat, 3 percet alatt megkereshető.

**Fábián Gusztáv polgármester:** de nem nyilvánosságra hozható adat.

**Lakossági résztvevő:** a szennyvízről kérdezi, hogy ezek a giga dolgok, Fecske, 5 épületes panzió milyen szennyvízkezeléssel rendelkeznek?

**Fábián Gusztáv polgármester:** a műszaki leírásban kell, hogy szerepeljen, a műszaki leírást szintén nem kapták meg.

**Lakossági résztvevő:** tehát nem tudják, hogy milyen szennyvízkezelés valósul meg?

**Fábián Gusztáv polgármester:** ha megjön a tapolcai hivataltól, hogy megindult az eljárás, akkor kikérheti és megnézheti, hogy milyen szennyvízkezelést alkalmaznak. Sajnálatos módon a Káli Fecskénél is azt a tájékoztatást kapták, hogy egyedi szennyvízkezelés lesz, aztán…

**Lakossági résztvevő:** gyakorlatilag szennyvíztározó van, és az a tartályos szennyvízszippantó kocsi, amivel például az ő szennyvizét is szippantották, az járja a környéket és a Fecskénél csúcsidőben heti kétszer kell szippantani.

**Lakossági résztvevő:** ha már a balsors idehozta ezt a Káli Fecskét, akkor velük összefogva nem lehet a csatorna ügyben előre lépni, nekik is jobb lenne a csatorna.

**Fábián Gusztáv polgármester:** nyilvánvalóan érdekük a csatorna kérdés, a kezelő aláírta, hogy nagyon szeretne csatornát.

**Lakossági résztvevő:** együtt többet tudnának csinálni, mintha ugrálnak egyesével, de ezt az önkormányzatnak kellene koordinálni.

**Fábián Gusztáv polgármester:** a Holman Úr itt azt mondta, hogy segít egy tervet csinálni…

*Egyszerre többen beszélnek hanganyag értelmezhetetlen*

**Fábián Gusztáv polgármester:** muszáj valamit csinálni, az az igazság, hogy ha egy szakembert megkérdeznek, akkor az, 3-4 millió forint. Az önkormányzatnak minden megoldás az érdeke, a szennyvízkezelést meg kell oldani.

**Lakossági résztvevő:** ha kiadnak egy építési engedélyt akkor a vízkapacitást figyelembe   
kell-e vennie.

**Fábián Gusztáv polgármester:** olyat is hallott, hogy a DRV a nyári szezonban leállít bizonyos nagy fogyasztókat, hogy a többieknek maradjon víz.

**Lakossági résztvevő:** kétféle módon lehet az építés-hatóságnál ügyet intézni, egyik, ha valakinek véleménynyilvánítási joga van, ilyen az önkormányzat és van, aki társhatóság, ilyen a DRV, a kéményseprő, a természetvédelem. Ez korlátozza a lehetőségeit az önkormányzatnak. A másik egy teljesen szubjektív vélemény, 40 évig élt Tihanyban, így kezdték, mint ahogy itt most, ma már elköltöztek, azt javasolja, hogy ezt mindenki tartsa a fejében.

**Lakossági résztvevő:** olyan kőtenger van a falu alatt, hogy azt átgondolták-e, hogy hány évig milyen építkezést jelent egy csatorna kivitelezésnél és milyen lesz a turisztikai dolog, ha felássák az utakat?

**Fábián Gusztáv polgármester:** van kő probléma ez biztos, sőt az egész Rákóczi utca egy kőből van. Ettől függetlenül technikailag minden megoldható.

**Lakossági résztvevő:** a bolthoz visszakapcsolódva lenne kérdése, ha jól tudja, 19,5 millió forintért értékesítette az önkormányzat a Salbolt Kft-nek. Amikor kifizette a Salbolt Kft, akkor körbe küldtek egy emailt a település lakóinak, hogy közösen gondolkozzanak arról, hogy mire lehetne elkölteni ezt az összeget. Azt hiszi, hogy Mátraházi Zsuzsa személyesen is felkeresett sok mindenkit, mert az önkormányzat megbízta, hogy mérje fel az igényeket és az összekapcsolva volt azzal a 2030-as stratégiával is, amit említett, hogy voltak olyan fejlesztési ötletek, amire akár fordítani is lehetett volna ezt az összeget. Azt szeretné megkérdezni, hogy végül ez a 19 millió forint milyen javaslatra lett fordítva.

**Fábián Gusztáv polgármester:** úgy látszik az úr nem volt itt az előző két meghallgatáson, vagy legalább öt önkormányzati ülésen. Milliókra lebontva bemutatták, hogy mire költötték a pénzt. A pénz jó helyre ment, ennyit tud mondani. Ha részletesen érdekli, akkor írásban válaszol rá.

**Lakossági résztvevő:** szerinte nem olyan nehéz ezt megfogalmazni, szeretné, ha a Polgármester Úr tőmondatokba foglalja össze, hogy a 19 millió forint mire fordították.

**Fábián Gusztáv polgármester:** a legnagyobb tétel volt, az önkormányzatnak van egy szomszédja, aki feljelentést tett az építkezés során és sajnos belefutottak egy olyanba, hogy leállt az építkezés, a kivitelezőnek óriási kára keletkezett és ezek után azt a többlet munkát ki kellett fizetni. Ez például 5 millió forint volt.

**Lakossági résztvevő:** kérdezi, hogy ezt esetleg nem lehetett volna ráterhelni.

**Fábián Gusztáv polgármester:** nyilván mindenki hallott róla, hogy ez történt.

**Lakossági résztvevő:** kérdezi, hogy mi volt a lakossági igény.

**Mátraházi Zsuzsanna képviselő:** a lakossági igény nagyon sokféle volt. Azt történt, hogy kérte, hogy ezt 19,5 millió forintot különítsék el, majd pedig a következő költségvetésnél szóvá tette, hogy hol van a 19,5 millió forint és ezek közül mire fogják költeni és akkor kiderült, hogy a 19,5 millió forint bekerült a nagykalapba, az építkezésre, mindenféle más települési dologra ment.

**Fábián Gusztáv polgármester:** olyan beruházásokat csináltak meg belőle, amit már 20 éve kellett volna. Az orvosi rendelő süllyedését ebből a pénzből oldották meg. Kerti építményt csináltak az orvosi rendelő udvarában, ezek voltak a nagyobb tételek. Természetesen részletesen meg tudja mondani, hogy ha érdekli a Tisztelt Urat írásban 8 napon belül válaszol. Körülbelül három ilyen meghallgatáson, öt önkormányzati ülésen részletesen – otthon van egy listája, ha gondolja, hazamegy érte és felolvassa – ismertette. Arra megy ki a játék, hogy hova ment a 19 millió. A 19 millió forint csak értelmes dologra ment, kizárólag az 5 millió, ami sajnálatos módon nem egészen frankó. Egyébként nagyon fontos és jó dolgokat csináltak belőle, nem ment se bulira, se borra, se sörre, megnyugtatja a Tisztelt Urat.

**Lakossági résztvevő:** nem kell megnyugtatni, nagyon örül, hogy sikerült bármire elkölteni. Azért gondolta, hogy felteszi ezt a kérdést, mert új lakók is vannak a településen, azt gondolja, hogy ez fontos kérdés volt az elmúlt években, gondolta felteszi ezt a kérdést, köszöni a választ. E szerint a 19,5 millió forint teljes egészében el lett költve.

**Kovács István alpolgármester:** nem egészen.

**Fábián Gusztáv polgármester:** értelmetlen dolgokra nem költöttek, mind olyan volt, amire muszáj volt beruházni.

**Lakossági résztvevő:** szeretné, ha bekerülne jegyzőkönyvbe, mert úgy látja, hogy a megfogalmazásnak is van jelentősége. Szeretnék kérni az önkormányzatot, ha egyéni hatáskör, akkor a polgármestert, hogy bármilyen formában, akár együttműködve a nagy beruházókkal, akár bármilyen módon, nagyon aktívan keresse a megoldást arra, hogy ez megvalósuljon, és tegyék oda magukat nagyon, hogy itt legyen valami. Tényleg előbb-utóbb baj lesz vízzel, szennyvízzel, nem tudja, hogy ez a biológiai szennyvíztisztítós bacis dolog, ami most már átment a lakosok felügyeletébe, egy ideig ezt ellenőrizte valaki, úgy tudja, hogy ez már mindenkinek a saját jóérzésére van bízva, hogy karbantartja ezt a rendszert. Nem tudja, hogy ezt ellenőrzi-e valaki, szépen csorgatják a szennyvizet egymás alá, jó esetben maguk alá, rossz esetben a szomszéd alá.

**Fábián Gusztáv polgármester:** folyamatosan tárgyalják a problémákat a testületi ülésen, ez egy plusz fórum a közmeghallgatás a szennyvízkezelés pontosan az, amivel folyamatosan foglalkoznak, muszáj megoldani. A faluban minimum van 60 ház, ahol nagy mennyiségű szennyvíz keletkezik, ebből legalább 30-ban a mai napig is úgymond zárt rendszerű tározó van. Ez a zárt rendszerű tározó nem zárt rendszerű ez befolyik, 10-15 olyan ingatlan van, ahol megtelik a tartály és kiömlik a szennyvíz és kihívják a szennyvizest. 20 ember, abban benne van az önkormányzat is, az egyedit használja. Ha ez bedöglik, akkor felgyülemlik a tetején az iszap, már képtelen a gép működni, ki kell tisztítani, ki kell szippantani és újra elindítani a rendszert. Az egyedit már a világon senki nem igényli, ezért lenne jó a csatorna rendszer. Szeretné megnyugtatni a hölgyet, hogy nem hagyják abba, foglalkoznak vele, mert figyelni kell a világot, hogy honnan van pénz.

**Lakossági résztvevő:** most már csak kikívánkozik, hogy volt már itt egy csatorna pályázat, amit megnyertek…

*Egyszerre többen beszélnek hanganyag értelmezhetetlen*

**Fábián Gusztáv polgármester:** azt a pályázatot nem nyerték meg.

**Lakossági résztvevő:** bocsánat, de az két fordulós pályázat volt, aminek az első fordulóját megnyerte a falu és a második fordulóját torpedózták meg, ezt történt.

**Lakossági résztvevő:** kérdezi, hogy mit beszélnek meg?

**Fábián Gusztáv polgármester:** mindent megbeszélnek, az önkormányzati ülésekre bárki beülhet, szól az illető a képviselőjenek, a képviselő napirendre tűzi a dolgot, minden olyan döntés, ami mindannyiukat érinti, azt általában meg szokták beszélni. Ez a legnagyobb kérdés, a szennyvízkezelés. Az a baj, hogy előbb vagy utóbb a vízkérdés is előjön. Kérdezi, hogy mi volt a másik kérdés?

**Lakossági résztvevő:** a bolt volt a másik.

**Fábián Gusztáv polgármester:** mint polgármester akarja, csak esténként hazamegy és imádkozik a Jóistenhez, hogy hátha a vállalkozó megcsinálja. Nem viccnek szánja, ez egy szerencsétlen dolog, még egyszer mondja, az illető magánszemély, magáncég, magán szerződése van a Bethlen Gábor Alapítvánnyal. Ha akar ad választ, ha nem akar, akkor nem ad választ.

**Lakossági résztvevő:** kérdezi, hogy a Bethlen Gábor Alapkezelő sem köteles az önkormányzat kérdésére hivatalból válaszolni?

**Fábián Gusztáv polgármester:** a Bethlen Gábor Alapkezelő arra a kérdésre válaszolt, hogy folytathatja-e a munkát, azt mondta, hogy jelenleg még döntés előtt áll.

**Mátraházi Zsuzsanna képviselő:** azt mondta, hogy a Miniszterelnökséghez adtak be méltányossági kérelmet, következésképpen a Bethlen Gábor Alapkezelő kezében is kikerült.

**Fábián Gusztáv polgármester:** azt már nem tudja felfogni, hogy a DRV, az elektromos művek, az EON miért nem ad neki villanyt másfél év alatt. El szokták húzni a villany témát, de ez már túl hosszú és a vízre is azt mondta, hogy most lesz kész.

**Lakossági résztvevő:** akkor csináljanak valamit, ha lejár az öt év, de nagyon gyorsan, mert az már csak egy év és nem lesz bolt.

**Kovács István alpolgármester:** az öt év úgy működik, hogy ha az építkezés befejezése után megkapta a használatbavételi engedélyt, onnantól számít az öt év, nem a kezdéstől.

**Fábián Gusztáv polgármester:** kérdés, hogy az építési engedélye frankó-e.

**Lakossági résztvevő:** azt a legkönnyebb meghosszabbítani, nyilvánvalóan azt meghosszabbítja.

**Fábián Gusztáv polgármester:** az más kérdés, hogy a támogatói szerződést kell elsősorban meghosszabbítania és nincs víz, nincs villany, nem érti, nem tudja. Bement az EON-hoz Tapolcán és kérdezte, hogy mi újság és azt mondták, hogy nincsen ilyen igénylő.

**Lakossági résztvevő:** akkor itt van a bibi. Ki a tulajdonosa a Salbolt Bt-nek?

*Egyszerre többen beszélnek hanganyag értelmezhetetlen*

**Lakossági résztvevő:** a tulajdonosi kör a cégnyilvántartásban meg van, ami nyilvános.

**Mátraházi Zsuzsanna képviselő:** e-cégre kell rámenni és csak be kell írni a keresőbe, hogy Salbolt Kft.

**Lakossági résztvevő:** azt szeretné megkérdezni, hogy a Bethlen Gábor Alapkezelő visszajelzésében szerepel egy olyan indok a Kft részéről, hogy a település hátráltatta a bolt megvalósításában. Kérdezi, hogy az önkormányzat hogyan viszonyul ehhez az indokhoz, mert gondolja, hogy ebben minimum tiltakoznia kellene.

**Fábián Gusztáv polgármester:** az a baj, hogy ez sem publikus, de személyesen rákérdezett a vállalkozónál, ő elmondta, hogy egy valaki a testületből nem akarja a boltot. A Bethlen Gábor Alapkezelő úgy vette, hogy az egész testület nem akarja a boltot.

*Egyszerre többen beszélnek hanganyag értelmezhetetlen*

**Lakossági résztvevő:** egy hivatalos levélben kell az önkormányzatnak kérdőre vonni a kivitelezőt. Minden egyes ügyben mikor megkérdeznek egy hivatalos visszajelzést, polgármester úr elmondja, hogy személyesen megbeszélte az illetővel. Ilyenkor miért nem az önkormányzat egy hivatalos állásfoglalást, vagy bármilyen hivatalos…

**Fábián Gusztáv polgármester:** itt épül három épület a faluban nyugodtan kérhet a kivitelezőtől, de nem kötelessége válaszolni.

*Egyszerre többen beszélnek hanganyag értelmezhetetlen*

**Fábián Gusztáv polgármester:** azért érdeklődnek, mert szeretnének pozitív válaszokat, erre sincs kötelezve egy vállalkozó, hogy erről az önkormányzatot tájékoztassa.

*Egyszerre többen beszélnek hanganyag értelmezhetetlen*

**Lakossági résztvevő:** ha ezt nem cáfolják meg, akkor azt fel is használhatja, majd erre fog hivatkozni, hogy a falu akadályozta.

**Mátraházi Zsuzsanna képviselő:** ezért fordult a Miniszterelnökséghez.

**Fábián Gusztáv polgármester:** mint magánszemély megkérdezte, hogy mi volt, azt mondta, hogy egy személy akadályozza és nem akarja a boltot a testületből, ez valószínű elhangzott a Bethlen Gábor Alapítványnál, majd többes számba vették. Azt mondta, hogy ő tájékoztatta a Bethlen Gábor Alapítványt, hogy ez tévedés, neki a villannyal van baja és a vízzel.

**Lakossági résztvevő:** azt mond, amit akar és látják, hogy ez nem hiteles, meg vannak vezetve, össze-vissza mond mindent.

**Fábián Gusztáv polgármester:** a Tisztelt Képviselő Asszony állandóan leveleket írogat.

**Mátraházi Zsuzsanna képviselő:** ha ezt nem a polgármester úr kéri el, hanem a Jegyzőségről kap egy hivatalos levelet, hogy erre kell válaszolni.

**Fábián Gusztáv polgármester:** szokás szerint a Tisztelt Képviselő Asszony összekeveri az Ügyészséget a Jegyzőséggel, a Jegyzőségnek nem ez a feladata.

**Mátraházi Zsuzsanna képviselő:** polgármester ír egy levelet, hivatalosan aláírja, hivatalosan Kővágóörsről elküldi egy tértivevénnyel és megkapja az illető. Az, hogy polgármester úr emaileket ír, az nem hivatalos válasz.

**Fábián Gusztáv polgármester:** kérdezi hogy mi az, hogy nem hivatalos válasz?

**Mátraházi Zsuzsanna képviselő:** ír egy emailt a Rita megbízásából, akinek semmi köze a Salbolthoz.

**Fábián Gusztáv polgármester:** tételezzék fel, hogy megjön a hivatalos válasz, mit ért a Tisztelt Képviselő Asszony hivatalos válasz alatt?

**Lakossági résztvevő:** bocsánat, hogy ezen a témán lovagol, de hogy értse Polgármester Úr, a települést egy komoly vád érte. Egy közmeghallgatáson vannak és a települést az önkormányzat képviseli, ez logikus, azért értsék meg, hogy a bicska kinyílik a zsebükben, mert olyan vállalkozó nem képes megépíteni a boltot, amire már három támogatást is megkaptak. Ezért elégedetlenek és utána Mátraházi Zsuzsa képviselő veszi a fáradságot egy hivatalos levélben végre valaki az önkormányzat részéről megkeresi a pályázat kiíróját, hogy mégis mi történt és abban le van írva a vállalkozó részéről, hogy a település hátráltatta. Akkor a minimum az lenne, hogy az önkormányzat tájékoztatná a települést, hogy mivel kapcsolatban hátráltatta. Érti, hogy a polgármester úr szereti gyorsan, személyesen intézni az ügyeket, de szerinte ebben az esetben komoly sérelem érte a települést, nem mellesleg felháborító, hogy ilyen hangnemet megenged magának ez a személy, hiszen semmi nincs a telken, miközben ott egy épületnek működnie kell. Kérdezi, hogy mi oka annak, hogy Salföld Önkormányzata nem tiltakozik ez ellen?

**Fábián Gusztáv polgármester:** a levelet ő nem írta, nem a Képviselő Asszony, háromszor írtak…

**Mátraházi Zsuzsanna képviselő:** ő is háromszor írt, neki mindig előbb jött a válasz…

**Fábián Gusztáv polgármester:** Képviselő Asszony mindig javasolja, hogy írjanak, kaptak is rá választ. A Bethlen Gábor Alapítvány egyik levelében azt szerepelt, hogy az önkormányzat hátráltatja, ezt tisztázhatják, de erre nem tért ki, mert a vállalkozóval megbeszélték, hogy tévedés volt. A Bethlen Gábor Alapítvány levelének a lényege, hogy még nem döntöttek, ez a lényeg, teljesen mindegy ki, vagy mi van ellene, ők fognak dönteni, várják ezt a választ.

**Mátraházi Zsuzsanna képviselő:** a Miniszterelnökség fog dönteni.

**Fábián Gusztáv polgármester:** kérdezi, hogy ezt honnan tudja Képviselő Asszony?

**Mátraházi Zsuzsanna képviselő:** benne volt a levélben.

**Fábián Gusztáv polgármester:** kapott erről hivatalos levelet?

**Mátraházi Zsuzsanna képviselő:** így van, a saját levelükben is ez van benne.

**Fábián Gusztáv polgármester:** várják a döntést, nem örül ennek a bolt történetnek, ez sajnos ez az építkezés probléma. Ez a vállalkozó azért több munkát végzett a faluháznál, rengeteg beruházást csinált minden rendben volt.

Van egy kérés, amit Orsolya kért, hogy olvassa fel, van ez a bizonyos titokzatos szennyvízkezelés a faluban, hogy a múlt héten éjszaka történhetett valami, mert reggelre az egész faluban szennyvíz szag volt, mindenki a saját házában érezte, ő is érezte. Egyedi berendezése van és ha szag van a házban, akkor azt jelenti, hogy a berendezés nem jól működik. Kiment az udvarba, de nem volt semmi probléma, aztán kiderült, hogy valaki, vagy valakik talán szennyvizet távolítottak el a tartályból és olyan mértékű szaga volt, főleg a templom melletti ingatlanoknál.

**Lakossági résztvevő:** ez a szag nem egyszer volt.

**Fábián Gusztáv polgármester:** ezt ki kellene deríteni, hogyan történt és ki csinálta.

**Lakossági résztvevő:** az egyedi szennyvíztisztítóknál tudják, hogy túlterhelhető, ha elpusztulnak a baktériumok, akkor a szennyvíz tisztítatlanul folyik ki. Valaki követi ezt Salföldön, hogy egyedi szennyvíztisztítók hogyan működnek?

**Fábián Gusztáv polgármester:** az önkormányzatnak az a feladata, hogy van monitoring kút.

**Lakossági résztvevő:** a monitoring kút ott van a felső utcában a sarkon, ott ahol senki nincsen egyedi szennyvíztisztítója.

**Fábián Gusztáv polgármester:** oda már be se mennek, mert nincs is benne víz.

**Lakossági résztvevő:** tehát kontroll nélkül megy a dolog, ez a lényeg.

**Fábián Gusztáv polgármester:** a faluban mindenki egyedileg kezeli a berendezését, van egy olyan, hogy az iszap maximum 60 %-os iszapos víz, 40 %-os tisztított víz. Az történik, hogy ha több évig nem szippantják ki a berendezést, akkor felgyülemlik és egyre sötétebb iszapos víz van a tartályban. Működik a berendezés, ugyanúgy nyomja ki a szennyvizet, de egyre piszkosabb, 95 %-os kellene tisztítani a szennyvizet és 5 %-os szennyvíz mehet a derítőbe.   
Az történik, hogy mindenki húzza a végsőkig a szippantást, amitől aztán egyszer bedurran az egész, de addig is 60-70-80 %-os szennyvíz megy a szikkasztó mezőbe.

**Lakossági résztvevő:** ezt mondta az előbb, hogy engedik egymás alá a szennyvizet, ugyanaz, csak egy kicsit sarkítva.

**Fábián Gusztáv polgármester:** van egy 25.000 Ft-os díj, lehet, hogy valaki meggondolta magát, hogy nem fog erre költeni.

**Mátraházi Zsuzsanna képviselő:** hogy csinálná egyébként? A másik kérdés ezzel kapcsolatban, hogy többször felmerült, hogy van egy kamera, de kiderült, hogy az sem működik.

**Fábián Gusztáv polgármester:** a kamera működik.

**Mátraházi Zsuzsanna képviselő:** működik, de nem lehet visszanézni, így olyan mintha nem működne. A kamerát kellene bővíteni és több helyen felvenni a faluban és akkor már…

**Lakossági résztvevő:** ezt meg lehet oldani kamera mellett is. Nem lehet valahová feljelentést tenni valamilyen hatósághoz, környezetvédelmi hatósághoz, hogy ilyen szennyezés történik a faluban.

**dr. Szabó Tímea címzetes főjegyző:** ha nem tudják, hogy ki az, aki…

**Lakossági résztvevő:** ismeretlen tettes…

**Fábián Gusztáv polgármester:** ez nem rendőrségi ügy.

**Lakossági résztvevő:** természetvédelmi terület Salföld ez még súlyosbítja a dolgot.

**Fábián Gusztáv polgármester:** elég brutális dolog.

**Lakossági résztvevő:** akkor csak várnak, hogy ki engedi ki a szennyvizet.

**Fábián Gusztáv polgármester:** meg kell találni a tettest, le kell buktatni.

**Lakossági résztvevő:** akkor őrséget állnak.

**Fábián Gusztáv polgármester:** volt egy olyan kérés, a kis közt leaszfaltozták két éve a Kossuth utca elején, amikor megindulnak lefelé a major felé autóval, egy beláthatatlan útszakasz van jobbra, a KRESZ-ben úgy van, hogy ez jobbkéz szabály. A kérés az volt, hogy tegyenek-e oda figyelmeztető táblát, hogy „Elsőbbségadás kötelező”.

**Kovács István alpolgármester:** kellene.

**Mátraházi Zsuzsanna képviselő:** a jobbkéz szabályt mindenki ismeri.

**Fábián Gusztáv polgármester:** közlekedési táblát az önkormányzat kirakhat?

**dr. Szabó Tímea címzetes főjegyző:** saját útjára, igen.

**Fábián Gusztáv polgármester:** akkor két elsőbbségadás táblát ki lehet tenni, van még oszlopa is az önkormányzatnak.

**Lakossági résztvevő:** akkor el kellene dönteni, hogy melyik a főútvonal, ha közúti tükröt helyez ki az önkormányzat és akkor pontosan látja a tükörből, hogy jön-e valaki szembe, vagy sem. A másik dolog, hogy nem biztos, hogy ha szennyvíz szagot éreznek akkor valaki kiöntött. Ha nem gondozzák az egyedi szennyvíztisztítót, akkor az belobban és büdös lesz.

**Lakossági résztvevő:** nagyon nagy a különbség a két szaghatásban.

**Lakossági résztvevő:** ha felelősséggel használják és időben kiürítik és a levegőztető rendszer jól működik, akkor nem lehet probléma, ha nem működik jól, akkor tönkremegy a baktérium tenyészet. Ha erre figyelnek és az iszapot időben elvitetik, akkor probléma nem lehet.

**Lakossági résztvevő:** igen, de ez több év után átment egyéni felelősségbe.

**Fábián Gusztáv polgármester:** ezt minden egyedi berendezésesnek saját magának kell rendezni, egyébként saját érdeke, olyan nincsen, hogy elhanyagolja, mert akkor szívja a bűzt, valamit lépni kell.

**Lakossági résztvevő:** mielőtt a falu lakossága elkezdi egymást gyanúsítani, hogy ki lehetett a ludas, teljesen egyszerű a dolog, ez az a bizonyos eset, ami Kékkúton is érezhető volt, nagy valószínűséggel az történhetett, hogy a fő út mentén szennyvíz kocsi kiengedte a tóba valószínűleg, mert ott volt érezhető leginkább a tó szélén, de lehet, hogy több helyre is, mert hullámokba lehetett érezni. Valószínű azt kell figyelni, hogy ki az a kocsival járó, aki kiengedi a szennyvizet.

**Mátraházi Zsuzsanna képviselő:** nyilván az éj leple alatt.

**Lakossági résztvevő:** végig mentek autóval és még Kékkúton is érezhető volt.

**Lakossági résztvevő:** hajnali négy körül ébredt ezen a napon és előtte napon háromszor látta fordulni a szennyvízszállító vállalkozót. Amikor felébredt, akkor először arra gondolt, hogy a háromszori szippantásnak most ülepedett le a szaga, biztosan azt érzi. Viszont mivel mások is tapasztalták ezen a hajnalon a falu különböző pontjain és ilyen erős még soha ne volt. Több évre visszamenőleg ez nyaranta előfordul és ez egyértelműen kiengedett szennyvíz. Ha megmondja, hogy kit látott háromszor fordulni, akkor az már gyanúsítás.

**Fábián Gusztáv polgármester:** a szennyvízszállítóknak érdekük, hogy ilyet ne csináljanak, mert elvehetik az engedélyüket egy ilyen eset kapcsán.

**Lakossági résztvevő:** amit ad számlát azon rajta van, hogy hány köbmétert szippantott ki, gondolja, hogy azt valahol le is kell adnia.

**Fábián Gusztáv polgármester:** 18.000 Ft-ot ki kell fizetnie ott, ahol kinyomják a szennyvizet.

*Egyszerre többen beszélnek hanganyag értelmezhetetlen*

**Lakossági résztvevő:** 18 év tapasztalatait szeretnék hallani.

**Mátraházi Zsuzsanna képviselő:** ha a többiek befejezték, akkor nagyon szíves elkezdi.   
2006-tól került a testületbe, ha már az anyagi helyzetre is utaltak arra emlékszik, hogy részéről 2008-tól amikor már érzékelni lehetett, hogy nem annyira jók a lehetőségek, akkor lemondott a tiszteletdíjáról. Majd pedig 2010-től az új testület megalakulásakor több milliós hiányt tapasztaltak, akkor körülbelül 1-1,5 évig a testület minden tagja tiszteletdíj nélkül végezte munkáját, csak a költségtérítés volt. Olyan falunapok voltak, hogy a major bekapcsolódott, a Csabáék kocsikáztatták az embereket, Gryllus Vilmos volt itt a gyerekeknek énekelni, Magyarország egyetlen skótdudása jött el műsort adni. Szegény Amanda ötlete nyomán gyerekkori fényképeket tettek ki a falra és a többieknek ki kellett találni, hogy ki lehet a fényképen. Aztán volt bála-verseny, a környező települések versenyeztek egymással, nagyon jó volt, mert a kapcsolatokat lehetett építeni a települések között. Aztán volt, hogy csillagász jött, volt például pogácsa verseny a faluban, aminek nagy sikere volt, az adományból annak idején azt ígérték a szervezők, hogy szilvafát ültetnek, de az bekerült a közösbe és szilvafa sajnos nem lett. Voltak a „Szomszédolás” című beszélgetések, amit próbált szervezni, ki, hogyan került Salföldre és kinek mi a múltja, foglalkozása, szerinte érdekes beszélgetések voltak.   
A nehezebb időszak a Covid után jött, amikor a veszélyhelyzet idején a polgármesterek egyedül dönthettek mindenféle helyzetben és úgy érzi most is, hallotta, hogy valaki mondta, hogy a veszélyhelyzet még fenn áll, de az egyedüli döntés nincsen. Úgy érzi - bocsánat polgármester úr, muszáj ezeket a dolgokat elmondani – hogy ebben bent ragadt és nagyon szeret egyedül dönteni bizonyos dolgokban. Például itt a tetőtér, ami igazából nem volt annyira szükséges, annál inkább szükséges lett volna járda pályázaton részt venni, ami nem rég volt és most sem indult el rajta a falu. Aztán például a parkolóhely az önkormányzati vendégháznál arra sem volt nagy szükség, legutóbb az alpolgármester úr is akkor látta, amikor elkezdték hordani a mű kőtengerhez, egy építkezésről polgármester úr oda vitte a köveket, az is teljesen egyedi döntés volt, ezt azért jó lenne megbeszélni az önkormányzattal. Ezt úgy mondja el, hogy ő októbertől már nem lesz a képviselő-testületben. Köszöni azoknak, akik nagyon sokáig bíztak benne, bizalmat szavaztak számára, feltételezi, hogy látták, hogy nem megélhetési képviselő akar lenni és nem hatalmi pozíciónak tekinti ezt az egészet, hanem egy szolgálatnak. A nagy politikában és a kis települési intézkedésekben is szolgálni kell az embereket. Sajnálja, hogy többen nem érzékelték, hogy a 2/3-ad nem a demokrácia legjobb megoldása. Ennek ellenére javaslatai lennének: érvényt kell szerezni a Salbolt ügyében, ami a törvény szerint van és szerződés szerint kötelezi az önkormányzatot. Egyébként amikor kampányolt, akkor volt egy szórólapja, ebből hozott pár darabot, azon sokkal több minden van, ezek közül emelt ki néhányat, egyébként a Salföld 2030-ból is nagyon sok mindent beemelt ide. Arra gondolt, hogy ameddig nincsen csatorna, addig támogatni kellene azokat, akik szippantatnak, erről kellene határozatot hozni, valamint az egyedi szennyvíztisztító berendezéssel rendelkezőknek is támogatást kellene adni, hogy ellenőriztessék a készüléket. Nagyon nagy szükség van zöldhulladék lerakóhelyre és annak gondozására, egyrészt van a falunak egy csak kommunális célokra használt autója, azt gondolja, hogy az nincsen annyira kihasználva, de kisebb költséggel akár a lakosság zöld hulladékát is el lehetne szállítani, de lerakóhelyre is szükség lenne, sőt komposztálásra is, továbbá esővíz gyűjtésre is szükség van. Felvetődik nyilvánvalóan, hogy nincs mind ezekre pénz, úgy gondolja, hogy takarékos gazdálkodással megoldható. Nem kellene pályázni, ilyen volt például a tetőtér, a kocsibeálló, ellenben járda nagyon kellene. Aztán a személyi juttatásokon is lehet változtatni, fog adatokat mondani, amelyek teljesen nyilvános adatok. Csodálkozik, hogy Fábián Gusztáv polgármester a Káli-medencében egyedüli főállású polgármester és állja azoknak a tiszteletdíjas kollégáknak tekintetét, akik ennél kevesebb pénzt vesznek fel. Arról nem beszélve, hogy amikor annak idején tiszteletdíjasból átment főállású polgármesternek, akkor például volt egy olyan vállalása, hogy elvégzi azt a tanfolyamot, amivel az egyedi szennyvíztisztítókat lehet kezelni. Szerinte el kellene azon gondolkodni, hogy visszaváltson tiszteletdíjas polgármesterré, ez már szóba került ülésen és az volt a válasz, hogy kevesebbet kap a falu a kormánytól támogatást, ennek most alaposan utána nézett, nyilvános adat, mindenki tudja, hogy 500 fő alatt a településeken a polgármester 520.000 Ft-ot visz haza, ebből 260.000 Ft-ot fizet az állam, 260.000 Ft pedig az önkormányzat kasszáját terheli, a tiszteletdíj ennek a fele, tehát 260.000 Ft és ugyanúgy a felét fedezi az állam és a felét kell az önkormányzatnak kiegészítenie, következésképpen ez havi 130.000 Ft megtakarítást jelent. Igazából nem akar senkinek a zsebében turkálni, de úgy gondolja, hogy ezen el kellene gondolkodni. Még lenne egy javaslata, ami nem kerül pénzbe és nem kell takarékoskodni, inkább kérés, azt kéri, hogy négy talpalatnyi helyet biztosítson az önkormányzat közterületen, akár itt a faluház előtt is és oda ki lehetne írni, hogy „ölelésre kijelölt terület”. Ez azért is érdekes, mert ezzel szeretné az utódját segíteni, aki, ha jól hallotta azért jelentkezett képviselőnek, hogy békességet teremtsen a faluban. Úgy gondolja, hogy nem arra gondolt, hogy a testületben legyen egyetértés, ugyanis a testület arra van, hogy megkapja az emberektől a jelzéseket kinek mi a véleménye, ezeket a véleményeket ütköztesse és kompromisszumra jusson. Gondolja, hogy Krisztina arra gondolt, hogy a falu különböző csoportjai között békességet teremtsen, ebben segít az „ölelésre kijelölt terület”. Elmondja, hogy keressék a továbbiakban is nyugodtan, amiben tud, segít, nem kell feltétlenül a testület ahhoz, hogy bármit el lehessen intézni, például ott volt a rókatetem, azt is el lehet vitetni anélkül, hogy valaki képviselő lehessen, a kaukázusi medvetalp kiirtását is el lehet intézni, hogy ha valaki nem képviselő, nyugodtan keressék. Köszöni mindenkinek.

**Lakossági résztvevő:** a Kossuth utca páratlan oldalán nagyon hosszú telkek vannak és az út és telkek vége között van egy terület, amiről nem tudják, hogy kinek a területe, mivel 6 vagy 8 ingatlan érintett a kaukázusi medvetalp növény miatt, kinek a területe az, mert a saját területén megpróbálja kiirtani az egy dolog, de ha alul nem fogják kiirtani…

**Lakossági résztvevő:** KPM-é a terület.

**Lakossági résztvevő:** azt jó lenne tudni, hogy lesz-e állandósult probléma megoldás az ügyben.

**Fábián Gusztáv polgármester:** a Tisztelt Képviselő Asszony 18 éves munkájáról számolt be, amelynek 1/3 részébe róla volt szó. Néhány helyen kiegészítést szeretne tenni, főleg a vége, a klasszikus téma, a polgármesteri fizetés. Először is azt szeretné mondani, hogy téves ez a 260.000 Ft, mind a Képviselő Asszony 45.000 Ft-os tiszteletdíját, mind az Alpolgármester Úr 150.000 Ft-os tiszteletdíját, mind az ő 520.000 Ft-os fizetését majd nem 95 %-ban a Magyar Állam finanszírozza, ha nem így lenne, akkor fel sem venné, mert akkor egy éven belül csődbe mennének. Tiszteletdíjas polgármester volt, ahogyan elhangzott az első másfél évben nem is volt, mert annyira nem volt pénz, hogy csak költségtérítést vett fel, akkor lett tiszteletdíjas. Körülbelül 5. év után kérte a testületet, hogy szavazzák meg, hogy főállású lehessen 150.000

Ft-ot kapott négy vagy öt év után. Ezek után pont valami történt az állam kasszával, egyszer csak levitték felére, 85.000 Ft egy évig, aztán megint visszavitték 150.000 Ft-ra. Ezek után 4-5 éve emelték 310.000 Ft-ra a polgármesterek fizetését és természetesen emelték hozzá a tiszteletdíjakat is. Már akkor is nézték, hogy a pénzre ad az állam fedezetet és minden költségvetésben ott van a legelső tétel, úgy látja, hogy azt a Tisztelt Képviselő Asszony nem nagyon szokta megnézni, az önkormányzat költségeihez. Most tíz valahány millió forint, ami kizárólag a három személy fizetésére megy. Egyszer csak a 310.000 Ft-ot felemelték 520.000 Ft-ra, akkor mondta, hogy köszöni nem kell, mert ha ezt kifizetetti magának, akkor tönkremegy az önkormányzat, de akkor mondták, hogy minden rászoruló önkormányzatnál nyugodtan felveheti a polgármester és elkezdtek 3,5 millió forint többlet költséget csak a polgármester fizetéséhez adni. Most már nem többlet költséget adnak, hanem eleve kiszámolják, hogy itt három fizetés van 520.000 Ft, 150.000 Ft, 45.000 Ft és ennek járulékai, ezt körülbelül kiszámolják és ott van minden januárban rettegve nézi, hogy van-e erre a pénz, ha van, akkor megy tovább. Abban a pillanatban, ha ezt a kormány elvonná, akkor visszamondja, mert tönkre menne az önkormányzat. A kormány bizony ezekre a kis önkormányzatokra bizony nagy összegeket költ.

**Mátraházi Zsuzsanna képviselő:** tulajdonképpen az is ő adóforintjuk, de elmondja a törvényt, ahol meg lehet találni 2021. évi CXLVIII. törvény, és évente 3,4 millió forintot ad a kormány a 500 fő alatti települések polgármestereinek a fizetésének a támogatására.

**Lakossági résztvevő:** ez egyszerűen eldöntendő, ha a polgármester azt mondja, hogy a költségvetésben az első soron ott van, ha erre adja kormány, akkor ez van.

**Fábián Gusztáv polgármester:** a Tisztelt Képviselő Asszony tanuljon meg tájékozódni, mert ha az első összegben nincsen benne a fizetés akkor mutasson egy másik rublikát, ahol ott van még 3 millió költségtérítés.

**Lakossági résztvevő:** minden munka, amit egy közösségért végez valaki és az pozitív és köszönetet érdemel. Ilyen módon Zsuzsának is köszönet jár azért, hogy 18 éven keresztül, meg még a jövőben is, függetlenül a címektől dolgozik. Az, hogy valami 400.000 vagy 500.000, az üzleti életben ez egy olyan pénz, ami egyszerűen mulatságos. A polgármestert mindenki szidni szokta, bárki, bármivel a polgármestert ugráltatja, véleményt mond satöbbi, ezért visszavonul a saját szakterületére. A másik az, hogy mindig a lényeget kell látni, elkezdhetnek törvényeket, kormány határozatokat, miniszteri rendeleteket felsorolni a lényeg az, hogy Salföld hogy néz ki, szépül, gyarapodott az elmúlt időkben, az itt élőknek köszönhetően, az önkormányzatnak, Guszti folyamatos gazda szemével, amint figyel. A Guszti az, aki, ha valamit nem nyírnak le, akkor felül a kistraktorra, fejére teszi a kalapot és nyírja, ha ezt megrendelnék egy külső kertésztől, akkor 150.000 Ft-ot kérne el. Valójában, akik ilyen munkát végeznek, sokkal többet költenek az idegeikből és mindenből erre a területre, mint amennyit lehet fizetni.

**Mátraházi Zsuzsanna képviselő:** jó, de azért itt vannak a környező települések tiszteletdíjas polgármesterei…

**Fábián Gusztáv polgármester:** miért kellene a környező polgármesterekkel foglalkoznia, amikor a választási kampányban beleírta, hogy főállású polgármester akar lenni, így választották meg, most már a második ciklus, mindenki tudta, hogy ennyi fizetést kap és így szavazták meg. A Tisztelt Képviselő Asszony körülbelül 5 évig úgy volt itt képviselő, hogy egész évben nem látták, csak néhány ülésen, szépen ugyanúgy felvette a 45.000 Ft tiszteletdíjat és a költségtérítést és nem szóltak egy szót sem.

**Mátraházi Zsuzsanna képviselő:** nem kapott költségtérítést…

**Fábián Gusztáv polgármester:** Budapestről volt képviselő 5 éven keresztül…

**Lakossági résztvevő:** ez nagyon méltatlan, ebbe ne menjenek bele…

**Lakossági résztvevő:** most helyben válasszanak levezető elnököt, sem a Polgármester Úr ne beszéljen korlátlanul, se a Képviselői Asszony ne beszélhessen korlátlanul. Polgármester Úr figyelmesen szót ad és megvonja a szót, Képviselő Asszony sajnálatos módon beleszól a Polgármester Úr beszédébe. Ezt egyféle képpen lehet csökkenteni, vagy kordába tartani, ha lesz egy levezető elnök, ha ez most nem valósítható meg, akkor javasolja, hogy a következőn legyen levezető elnök.

**Fábián Gusztáv polgármester:** a polgármesterre van bízva, hogy mennyi időt ad, igyekszik, hogy azért a témánál maradjanak.

**Lakossági résztvevő:** a szemetes helyét szeretné, ha a falu eldöntené, hol akarja a szeméttárolót tárolni, mert tavaly Polgármester Úr azt mondta, hogy nem végleges hely, azon kívül, hogy egy szabályzat rendezi azt, hogy ez egy beton alapon kell, hogy álljon ez a 3-4 tartály. Most ott szépíti Salföld bejáratát, aki onnan jön, az pont a szemetes edényeket látja, szépen elrepülnek a dolgok, hangos, törött üvegek vannak, van, aki elkerüli ezt az utcát a törött üvegek miatt. Erre szeretné, ha egy határozat születne, hogy mi a végleges hely. Mert a Fecske egy mozdulattal lepasszolta az ő háza mellé.

**Fábián Gusztáv polgármester:** ez az ő hibája, mert ezzel foglalkozni kellett volna. Az üvegcserép attól van, hogy külön teherautó viszi a papírt, a műanyagot és jön egy kisebb gép, vagy teherautó, ami az üveget viszi, minden egyes ürítésnél az úton ott marad a törött üveg. Jegyző Asszonynak mondja, hogy a következő önkormányzati ülésen foglalkozzanak a szemetesek helyzetével.

**Lakossági résztvevő:** olyan szépnek tartja, ha átmegy Kékkútra és ott árnyékos utcán lehet sétálni, Salföld fő utcája olyan napot kap, hogy nyáron egy lélek nem sétál, mert napszúrást kap, semmi árnyék nincsen. Nem tudnak arra gondolni, hogy egy kicsit fásítsanak.

**Fábián Gusztáv polgármester:** pont most kellett kivágni egy fát, mert belenőtt az áramvezetékbe. Ahol ültetni lehetne, pont ott megy a villany.

**Lakossági résztvevő:** három dolgot szeretne elmondani, egyrészt szeretné megköszönni ezt a nyári időpontot, látszik, hogy sokan eljöttek és nagyon jó, hogy nyáron is adnak lehetőséget közmeghallgatásra, ezt a jó hagyományt folytassák. Teljesen igaza van Ritának, el szeretné mondani azoknak, akik nyaralók, nem bántva őket, hogy nincsenek itt az év 365 napján, de azok az ötletek, hogy fákat ültessenek, virágosítsanak és ebben a jó melegben locsolják is, nemcsak nyáron, hanem ősszel is, ha olyan az időjárás. Nagyon nagy szükség lenne arra, hogy akik nyaralótulajdonosok nagyobb részt vállaljanak egyébként a falu karbantartásában.

Azt látni kell, hogy amikor fát ültetnek és mindenféle közterületi igények vannak, akkor arra az öt-hat emberre marad az egész, hogy gondozzák is. Saját példáját tudja mondani, hogy nagyon örültek, hogy templomkertbe ültettek növényeket tízen páran és most ő gondozza az elmúlt egy hónapban. Ha igényeket fogalmaznak meg a nyaralótulajdonosok, akkor azt köszönettel és szeretettel fogadják, de a fenntartásra is gondolni kellene. Az önkormányzatnak rendkívül sok terhe van azzal, hogy a közterületet fenntartsa és ha a Rákóczi utcába ültetnek fákat, akkor azokat locsolni kellene. Buzdítaná a nyaraló tulajdonosokat, hogy akik itt vannak vállalják a közterületen lévő virágok locsolását. A másik pedig egy örökzöld téma, ami miatt az önkormányzat mindig elmarasztalja fontosnak tartja, hogy a falu nagy része nincs itt az év 365 napján, valamilyen tájékoztatási felületet próbáljanak meg kitalálni, tudja, hogy nem lehet mindenki email címét pontosan figyelni, nem lehet mindenki igényét számon tartani, postán, vagy emailen kéri, helybe, vagy Budapestre. Próbáljon meg az önkormányzat egy egységes levelező rendszert kialakítani, amiben a legfontosabb információkat kiküldi, nem tudja, hogy véletlenül-e vagy sem, de soha nem kap emailben semmilyen tájékoztatást. Nagyon fontos, hogy együttesen kellene tenni a településért, lehet az önkormányzatot mindenféle problémával vádolni, de azt gondolja, ez egy kistelepülés a közterület nagy munkát igényel, nem szabad arról sem elfeledkezni, hogy a felajánlásokat igen is tegyék meg azok, akik évente egyszer jönnek ide, ha meglocsolják a virágot, ha anyagilag támogatják az önkormányzatot, vagy bármit felajánlanak, mert nagy szükség lenne. Vannak tehetősebb porták, azt nem érti, hogy miért nem történnek felajánlások.

**Fábián Gusztáv polgármester:** bocsánat, de történnek.

**Lakossági résztvevő:** természetesen van néhány kiemelt támogatója a településnek, jó lenne, hogy akik újonnan csatlakoznak a faluba, látnák azt, hogy ezt a falut valamiből fenn kell tartani, tehát felhívja a figyelmet, hogy időről-időre felajánlásokat tegyenek.

**Fábián Gusztáv polgármester:** vannak felajánlások, vannak, akik ápolnak növényeket, külön szoktak venni virágot, egyetlen feltétel van, hogy a nyár folyamán locsolja, ez meg is történik. A falu ültetés is történt a Rákócziban, azt is ápolják. Természetesen a fő utcában is lehetne egy fasort ültetni, pont ahol ültetni lehet, ott vagy a járda van, illetve felette megy a villanyvezeték.

**Lakossági résztvevő:** számára fontos volt ez a közmeghallgatás, 600 km-ről jön haza és szereti itt tölteni az idejét és örül, hogy ennyi mindent hall, mert egész más hallani, mint ha írásban olvas egy telek beépítéséről és az ember azt sem tudja, hogy mit higgyen el és mit nem. Számára ez egy nagyon informatív este volt, köszöni. Köszöni a testület munkáját, nagyon hálás azért, hogy ezt állandóan csinálják, de örülne neki, hogy ha olyan elszámolások történnének, amiből tudja az ember, hogy mi hová megy. Egy nagy kérdőjel a fejében ez a 19 millió forinttal kapcsolatban, azért a sarok telekért nem volt nagyon kevés?

**Fábián Gusztáv polgármester:** az a telek felmérésre került, az értékbecslő 9 millióra értékelte, ezek után csináltak egy pályázatot, a telek eladását a szabadpiaci rendszerben 10 millió forinttal meghirdették, mert 9 millióra értékelte az értékbecslő és akkor verseny keletkezett és akkor a legtöbbet 19,5 millió forintot adott a vállalkozó. Lehet jönni azzal, hogy mennyibe kerülne ez a telek most, de ott van mellette kettő üres telek, amit évek óta hirdetnek lementek 40-ről 30 millióra és így sem veszi meg senki.

*Egyszerre többen beszélnek hanganyag értelmezhetetlen*

**Lakossági résztvevő:** az utóbbi 5-10 évben elszaladtak az árak.

**Fábián Gusztáv polgármester:** az utóbbi 3 évben duplájára nőtt a m2 ár Salföldön.

**Mátraházi Zsuzsanna képviselő:** információ az értékbecsléshez, ha jól emlékszik, akkor Salföldön nem volt eladó ingatlan és a környező településekből kalkuláltak árat.

**Kovács István alpolgármester:** ezt megcáfolja, mert tudja, hogy volt eladó ingatlan, mivel ő is eladta az ingatlanát. Azt tudni kell, hogy az önkormányzat nem adhatja el az ingatlanát csak úgy, hanem hivatalosan fel kell értékelni. Abban az időben, ez 2021-ben volt összehasonlítottak salföldi ingatlanokat, meg kell nézni, hogy mi volt akkor 9,5 millióra értékelte fel. Akkor amikor az értékesítésnél az önkormányzat felállított egy pontrendszert, hogy a képviselők értékeljék bizonyos szempontok szerint, hogy mi legyen ára, és mi alapján, kinek adják el, nem úgy ment, hogy valaki döntött egy személyben. Három testületi tagtól érkeztek ezek az értékelések, Képviselő Asszonyt nem akarja bántani, de annak adta volna el az ingatlant, aki a legkevesebbet ajánlotta érte. Azért történt az, hogy meg lett szüntetve az eljárás, meghirdették újra és akkor történt az árverés. Tudja, hogy akkor mennyiért mentek az ingatlanok utána lehet nézni és el lehet dönteni, hogy az önkormányzat jól gazdálkodott, vagy nem gazdálkodott jól. Mindig vádolják őket, hogy elpotyázták, nem potyázták el, tulajdonképpen nem akarták eladni, amíg fel nem merült ez a kisbolt ügye.

**Lakossági résztvevő:** ki hitte el, hogy ebből bolt lesz?

**Fábián Gusztáv polgármester:** másik faluban, ahol megcsinálták ezt, akkor ott ki volt a hülye? Persze, hogy elhiszi, megnézték az illető portfólióját, üzleti ajánlatát, mind a három részt vehetett az árverésen és aki a legtöbbet adta, az vette meg. Nem egy utcáról bejött szerencsétlen hajléktalannak adták el, hanem egy vállalkozónak.

**Lakossági résztvevő:** kérdezi, hogy mikor lehet arra pénz költeni, hogy a temető be legyen kerítve, van már egy halottja és a temetés utáni következő nap már az állatok megették az összes virágot az összes koszorúról.

**Fábián Gusztáv polgármester:** a temetőre a pályázatokat nem az önkormányzatnak, hanem a Magyar Katolikus Egyháznak, mint tulajdonosnak kell beadni, az önkormányzat csak a kezelő, ettől függetlenül a legolcsóbb kerítés 10 millióba kerülne. Volt pályázat, de be sem adta a Plébános Úr.

**Lakossági résztvevő:** a vadkárral kapcsolatosan szeretné kérdezni, mert úgy tudja, hogy tavaly az alsóörsi polgármester írt az agrárminiszternek egy levelet, amit aláíratott egy jó pár Balaton-parti településsel. Kérdezi, hogy mi lett ennek az eredménye.

**Fábián Gusztáv polgármester:** tudomása szerint elment a levél és nincs válasz, ezzel a problémával nulla a foglalkozás.

**Lakossági résztvevő:** ezen a szakaszon van a legtöbb vad.

**Lakossági résztvevő:** a temető körbekerítésével kapcsolatba mondana információt, a tulajdonos Salföldi Katolikus Plébánia, vezetője a plébános. Május előtt az akkori plébános 2022-ben a segítségével elkészítette a temető körbekerítésének a tervét és ez be is lett adva a Magyar Falu Programba, de sajnos nem nyertek. Sokszor érte ez a kritika a plébánost, hogy nem adta be, de igen, 2022-be benyújtotta, de nem nyert. Az akkori anyag beadható egy következő pályázatra, most már új plébános van, akit javasolja, hogy keresse meg az önkormányzat, vegyék fel a kapcsolatot.

**Fábián Gusztáv polgármester:** ha megkeresi a plébános, akkor nincsen akadálya.

**Mátraházi Zsuzsanna képviselő:** szeretne egy-két dologra válaszolni, az egyik tévedés, hogy ott a pontozásnál arra kellett volna pontozni, hogy ki mennyi pénzt ad érte, mert akkor meghatározó volt a 9,5 millió forint, ott arról kellett dönteni, hogy kinek mennyi a szakértelme, mennyi a tőkeje és mennyi a gyakorlata ebben és ő e szerint pontozott olyannál és nem olyannál, aki 18 éves volt és éppen érettségije volt. A másik a polgármester úr azt mondta, hogy öt évig nem is látta, nem tudja, hogy hová tette a szemüvegét, mert ezt a vádat a választások előtt is hallotta és ez elterjedt, és akkor direkt végignézte az összes ülést és hát bizony jelen volt, érdemes végignézni…

**Fábián Gusztáv polgármester:** kivételt képeznek az együttes ülések 50 %-ban nem volt jelen a Képviselő Asszony.

**Mátraházi Zsuzsanna képviselő:** kettő közmeghallgatáson nem volt itt, az egyik a Covid miatt, a másik pedig amikor az unokatestvére temetése volt és kérte, hogy halasszák el.

**Fábián Gusztáv polgármester:** képviselő asszony home office-ba Budapestről is lehetett képviselő, ezt megvalósította 6 éven keresztül.

**Lakossági résztvevő:** ennek nincs értelme, vége van egy ciklusnak, mindenki befejezte, lesz egy másik.

**Lakossági résztvevő:** az első ölelést javasolják…

**Kovács István alpolgármester:** nem a helyen múlik, hanem az emberek viselkedésén és gondolkodásán.

**Fábián Gusztáv polgármester:** amennyiben nincs több kérdés megköszöni a részvételt és a közmeghallgatást 19:45 órakor bezárja.

K.m.f.

Fábián Gusztáv dr. Szabó Tímea

polgármester címzetes főjegyző